मोनालिसा – Anjoria\nसितम्बर 5, 2014 Editor\nभोजपुरी के तेजतर्रार हीरो विक्रांत सिंह के कहना बा कि भोजपुरी सिनेमा में केहू स्टार नइखे. एह घरी अपना ड्रीम प्रोजेक्ट ’प्रेमलीला’ में अझुराइल विक्रांत के कहना बा कि एह…\nभोजपुरी सिनेमा के गरम लिट्टी कहाएवाली मोनालिसा भोजपुरी परदा पर डबल धमाल मचवले बाड़ी. एह ईद पर रिलीज भइल मोनालिसा के दुनू फिलिम ‘खून भरी माँग’ आ ‘दीवानगी हद से’…\nभोजपुरी सिनेमा के गरम लिट्टी कहाएवाली अदाकारा मोनालिसा एह घरी छुट्टी मनावे निकलल बाड़ी. ‘लतखोर’, ‘रक्तभूमि’ जइसम फिलिम पूरा करवला का बाद आ हाल ही में रिलीज फिलिम ‘तेरे नाम’…\nभोजपुरी सुपरस्टार खेसारीलाल यादव आ हॉट गर्ल मोनालिसा के जोड़ी फिलिम ‘तेरे नाम’ ले के आवत बा. एह प्रेम कहानी वाली फिलिम के निर्माता हउवन अभय सिन्हा. खेसारीलाल एह फिलिम…\nभोजपुरी हॉट गर्ल मोनालिसा एह घरी लखनऊ में बाड़ी जहाँ उ अपना नईकी फिलिम ‘राजू बनल कलेक्टर’ के शूटिंग करत बाड़ी. मोनालिसा के नायक बनल बाड़न नया आइल अभिनेता खुर्रम…\nभोजपुरी हॉट गर्ल मोनालिसा अब रोमांटिक लव स्टोरी ‘प्यार होके रही’ में धमाल मचइहें. मोनालिसा के फिलिम ‘प्यार होके रही’4अप्रैल से बिहार में रिलीज होखत बा. एह फिलिम…\nजानल मानल निर्माता कांतिलाल पी मारू आ सुपरहिट निर्देशक दिनेश यादव के फिलिम “दिवानगी हद से” में चर्चित अभिनेता राकेश मिश्रा आ कलुआ हॉट एक्ट्रेस मोनालिसा के जबरदस्त दिवाना बनल…\nपिछला दिने अपना फिलिम “खून भरी माँग” ला भोजपुरी सिनेमा के हॉट गर्ल मोनालिसा प एगो मुजरा साँग मुंबई के फ्युचर स्टुडियो में फिलिमावल गइल. फिलिमो में मोना नाम धइले…


देश दुनिया के खबर, अतवार4सितम्बर का दिने – टटका खबर\nदेश दुनिया के खबर, अतवार4सितम्बर का दिने\nविकिलीक्स के नयका खुलासा में बतावल गइल बा कि अमेरिका मानत बा कि गुजरात के मुख्यमंत्री नरेंद्र मोदी के नजर राष्ट्रीय नेतृत्व में अपना ला एगो बड़हन भूमिका पर बा आ ऊ अपना के भाजपा में कद्दावर नेता बनावे में लागल बाड़न.\n84 गो प्राकृतिक संसाधन के कीमत तय करे का तरीका पर एगो नया नीति केंद्रीय वित्त मंत्रालय जल्दिये केंद्रीय मंत्रिमंडल का सोझा पेश करी.\nविकिलीक्स के नया खुलासा में कहल गइल बा कि राष्ट्रीय सुरक्षा सलाहकार शिवशंकर मेनन पद लेबे के तुरते बाद कुछ खुफिया मुद्दन पर केंद्रीय गृह मंत्री पी. चिदम्बरम से समझौता कर लिहले रहन.\nएक बेर फेर देश के युवा वर्ग शिक्षक बने का तरह आकर्षित भइल बा. कारण बा कि बहुते नया शिक्षण संस्थान खुलल आ छठवाँ वेतन आयोग के सिफारिश के लागू होखल.\nदिल्ली के कुछ इलाकन में बिजली आपूर्ति करे वाली कम्पनी बीएसईएस अतवार के कहलसि कि ऊ सोमार ले सरकारी कम्पनी एनटीपीसी के बिजली बकाए चुका दीही.\nजम्मू कश्मीर के मुख्यमंत्री उमर अब्दुल्ला के कहना बा कि संसद पर हमला के दोषी अफजल गुरु के माफ करावे का मुद्दा पर पार्टी के रुख मतदान में साफ हो जाई.\nगुजरात पुलिस 13 फरवरी के मुम्बई बम विस्फोटन के फरार आरोपी मंजर इमाम के तलाश में रांची आइल बिया.\nबांगला देश का साथे होखे जा रहल समझौता से नाराज पश्चिम बंगाल के मुख्यमंत्री ममता बनर्जी प्रधानमंत्री मनमोहन सिंह का साथे ढाका यात्रा पर ना जइहें. प्रधानमंत्री का संगे एह यात्रा में बांग्लादेश के पड़ोसी पांचो भारतीय राज्यने के मुख्यमंत्रियन के जाये के कार्यक्रम बा.\nअपना के अन्ना हजारे जइसन बतावे वाला पंजाब के वित्त मंत्री रहल मनप्रीत बादल का खिलाफ शिरोमणि अकाली दल निर्वाचन आयोग के एगो शिकायत भेजले बा आ उनुका पर लोगन के गुमराह करे के आरोप लगवले बा.\nसपा के राष्ट्रीय सचिव सुनीलम ने पार्टी छोड़ दिहले. ऊ एह घरी अन्ना के आन्दोलन में लागल बाड़े.\nझारखण्ड के आठवां राज्यपाल सैयद अहमद के बनावल गइल बा जे अतवार का दिने शपथ लिहले आ कार्यभार ग्रहण कर लिहले.\nवाईएसआर कांग्रेस पार्टी के अध्यक्ष वाई.एस. जगनमोहन रेड्डी के समर्थक विधायक आपन इस्तीफा मंजूर करावे खातिर काल्हु सोमार के आंध्र प्रदेश के राज्यपाल आ विधानसभा अध्यक्ष से भेंट करी.\nहिमाचल प्रदेश उच्च न्यायालय के मुख्य न्यायाधीश रहल पी.सी. बालाकृष्ण मेनन के बयासी साल का मिर में अपना राज्य केरल के कोच्चि में निधन हो गइल.\nकर्नाटक में रेड्डी भाईयन के करीबी विधायक बी. श्रीमुलु अतवार का दिने इस्तीफा दे दिहले. बतावल जात बा कि ऊ दुबारा मंत्री ना बनवला का चलते नाराज रहले ह.\nकेरल के लोग पढ़ाईये में ना मांसो खाये में देश में सबले आगा बाड़न. ओहिजा के लोग रोज 5000 टन मांस खा जाला.\nमंगल का दिन से शुरू हो रहल प्रधानमंत्री मनमोहन सिंह के बांग्लादेश यात्रा से दुनु देशन के संबंधन के एगो नया मुकाम मिले के उम्मीद कइल जात बा.\nपश्चिम बंगाल में कम्युनिस्टन के हरा के मुख्यमंत्री बनल ममता बनर्जी के हार्वर्ड विश्वविद्यालय अपना हियाँ राज्य के राजनीति आ संस्कृति पर एगो व्याख्यान देबे बोलवले बा.\nकाल्हु शिक्षक दिवस ह आ एह मौका पर कार्यक्रम करे करावे वाला छात्र-छात्रा खासा उत्साह देखल जात बा.\nत्रिपुरा में फेनी नदी किनार के गाँवन के उम्मीद बा कि प्रधानमंत्री के ढाका दौरा में आठ दशक पुरान जल विवाद के कवनो ठोस समाधान निकल आई. फेनी नदी दक्षिणी त्रिपुरा में बांग्लादेश का साथ एगो प्राकृतिक सीमा का तरह काम करेले.\nअन्ना हजारे अतवार का दिने फेर कहले कि उनुका ‘जेड’ श्रेणी सुरक्षा के जरूरत नइखे आ एह पर सरकार फेर विचार करो.\nहरियाणा के लोकायुक्त राज्य में भ्रष्टाचार पर काबू पावे खातिर सामाजिक कार्यकर्तन के एगो समिति बनावे के सलाह दिहले बाड़न.\nछत्तीसगढ़ के मुख्यमंत्री रमन सिंह के कहना बा कि उनुकर सरकार राज्य में अब खाद्य प्रसंस्करण आ सूचना प्रौद्योगिकी के क्षेत्र में निवेश चाहत बिया काहे कि बिजली आ इस्पात के क्षेत्र में पहिलही काम भर निवेश हो चुकल बा.\nमध्य प्रदेश के उज्जैन में प्रतिमा स्थापना लेके भड़कल साम्प्रदायिक हिंसा का बाद अब हालात सामान्य होखे लागल बा. आजु अतवार सबेरे सगरी नौ थाना इलाका में कर्फ्यू में तीन घंटा के ढील दिहल गइल.\nमुम्बई के छत्रपति शिवाजी अंतर्राष्ट्ररीय हवाईअड्डे के मुख्य रनवे से विमान संचालन आजुओ ना शुरू हो पावल.\nएगो आदमी दिल्ली का एगो अदालत में याचिका दायर करके अन्ना आ उनुका सहयोगियन पर आरोप लगवले बा कि ऊ लोग ‘सरकार के खिलाफ युद्ध छेड़े’ के षड्यंत्र कइलसि.\nकेंद्रीय ग्रामीण विकास मंत्री जयराम रमेश बतवले कि नया भूमि अधिग्रहण विधेयक अगिला हफ्ता संसद में पेश होई. इहो कहलन कि हर राज्य आपना अलग-अलग भूमि अधिग्रहण कानून बनावे खातिर आजाद रहीहें.\nभारत में गलत तरीका से घुसल तीन गो औरत आ दू गो बच्चा समेत 14 गो बांग्लादेशी नागरिकन के त्रिपुरा में शनिचर का दिने गिरफ्तार कर लिहल गइल.\nकाल्हु शनिचर का दिने योगगुरु बाबा रामदेव कहले कि उनुका फेमा के तहत कवनो नोटिस नइखे मिलल. कहले कि भ्रष्टाचार का खिलाफ संघर्ष करे का चलते केंद्र सरकार उनुका के बदनाम करे में लागल बिया.\nब्रिटेन में कार चालक अगर सड़क पर कचरा फेंकी त ओकरा पर 80 पाउंड (130 डॉलर)जुर्माना लगावल जाई. अइसनका लोग के चीन्हे खातिर सड़क पर सीसीटीवी कैमरो लगावल जा रहल बा.\nचीन के आदमी तेजी से मोट होतारे. एगो स्टडी में देखल गइल बा कि ओहिजा 20 से 59 साल उमिर वाला 33 फीसदी लोग के वजन सामान्य से अधिका बा आ 60 से 69 साल मिर वाला करीब 40 फीसदी बूढ़ मोटापा से पीड़ित बाड़े.\nजापान के पश्चिमी इलाके में आइल तूफान तलस से अतवार का दिने भारी तबाही भइल बा आ 15 लोग मर गइल जबकि 143 लोग लापता बाड़े.\nनेपाल के सत्ता सम्हरला का हफ्ते भर में बाबूराम भट्टराई के प्रधानमंत्री पद काँटन के ताज बुझाए लागल बा. खुद उनुके पार्टी प्रक्रिया में बाधा डालत बिया.\nलीबिया के ज्यादातर इलाकन पर काबिज हो चुकल विद्रोही अब मुअम्मार गद्दाफी के प्रभुत्व वाला गिनल-चुनल शहरन में से एगो शहर बानी वालिद के बहुते नियरा चहुँप गइल बाड़े.\nरूस एगो नया मुखास्त्र वाला तोपोल बैलिस्टिक मिसाइल के आजु परीक्षण कइलसि.\nक्यूबा के राष्ट्रपति राउल कास्त्रो के पुरान सहयोगी रहल रक्षा मंत्री जनरल जूलियो कासास रेग्यूरो के दिल के दौरा पड़ला से निधन हो गयइल. ऊ 75 बरीस के रहले.\nपाकिस्तान के पंजाब प्रांत आजु काल्हु डेंगू का चपेट में बा आ रोजे एह बीमारी के दर्जनों मरीज आवत बाड़े.\nचिली में वायुसेना के एगो विमान प्रशांत महासागर में दुर्घटनाग्रस्त हो गइल जवना में ओह पर सवार 21 लोग के मौत हो गइल.\nउत्तर कोरिया के बाढ़ग्रस्त इलाकन में सहायता चहुँपावे खातिर अमेरिका के एगो मालवाहक विमान आपातकालीन राहत सामग्री लेके राजधानी प्योंगयोंग पहुंच गइल बा.\n500 किलोग्राम बैंगन के चोखा बना के आनुवांशिक रूप से संशोधित (जीएम) फसलन आ बीटी बैगन के मंजूरी देबे के प्रस्ताव का विरोध में प्रदर्शन कइल जाई.\nनाटो भारत के आपन मिसाइल रक्षा प्रौद्योगिकी देबे के प्रस्ताव रखले बा जेहसे कि भारत अपना ओर आवे वाली शत्रु मिसाइलन के मार गिरावे के क्षमता बढ़ा बना सको.\nहर चीज के दाम बढ़ला का बीच अब भारतीय रेलवे यात्री किराया में आठ से 12 फीसदी तक इजाफा करे के सोचत बिया.\nप्रधानमंत्री के बांगलादेश यात्रा का बाद भारतीय कारोबारी जगत के प्रमुख हस्तियन के एगो समूह, जवना में एयरटेल के प्रमुख सुनील भारती मित्तल, आरपीजी समूह के अध्यक्ष हर्ष गोयनका आ टाटा स्टील के उपाध्यक्ष बी. मुथुरमण शामिल रहीहें, अगिला महीना ढाका जाई आ बांग्लादेश में निवेश के अवसर तलाशी.\nफेडरेशन ऑफ इंडियन चैम्बर्स ऑफ कॉमर्स एंड इंडस्ट्री, फिक्की, अमेरिका में एह महीना दू गो बड़हन सम्मेलन कराई जवना में निवेशकन के भारत के ओर ले आवे के कोशिश कइल जाई.\nकेंद्रीय दूरसंचार विभाग के आंकड़ा बतावत बा कि अबहियो देश के 37,000 अइसन गांव बाड़ी सँ जहवाँ मार्च 2011 ले मोबाइल फोन के पहुंच नइखे हो पावल.\nमध्य प्रदेश में पर्यटन विकास खातिर एयर-टैक्सी सेवा के शुरुआत होखे जा रहल बा. भोपाल से पहिला एयर टैक्सी सात सितम्बर के उड़ान भरी.\nभोजपुरी फिलिमन में काम करे चार साल पहिले कानपुर से आइल भावना तिवारी आजु गोरेगाँव स्टेशन का लगे ट्रेन से गिर पड़ली जवना में उनुकर बांया हाथ कट गइल. हालही में भावना तिवारी के सुजीत पुरी का निर्देशन में बनत रंगीला राजा बाबू में दुसरकी हीरोइन बनावल रहे.\nभारतीय फिल्मकार जगमोहन मूंदड़ा के आजु अतवार का दिने 62 साल का उमिर में निधन हो गइल. मूंदड़ा ‘बवंडर’ आ ‘प्रोवोक्ड’ जइसन फिलिमन के निर्देशित कइले रहले.\nबॉलीवुड के मशूहर संगीत निर्देशक सलीम मर्चेट के मानना बा कि फिल्म के संगीतकारो ओतने खास होला जतना कि फिल्म के मुख्य नायक.\nबहुमुखी प्रतिभा के धनी अभिनेता नसीरुद्दीन शाह के कहना बा कि 35 साल लमहर अपना करियर में हमेशा ओ फिलिमन के गिनिती से बेसी ध्यान ओकरा गुणवत्ता पर दिहले बाड़न आ आजुओ उनुका बढ़िया फिलिमन के प्रस्ताव मिलत बा.\nभारतीय क्रिकेट टीम के कप्तान महेंद्र सिंह धौनी राहुल द्रविड़ के विवादास्पद तरीका से कैच आउट दिहला पर डिसीजन रिव्यू सिस्टम पर सवाल उठवले बाड़न. राहुल द्रविड़ का साथे एह दौरा में कई बार एह तरह के गलत फैसला आइल बा.\nइंग्लैंड के खिलाफ बाकी बाचल चार गो एक दिना मैचन खातिर मध्यक्रम के बल्लेबाज मनोज तिवारी के भारतीय टीम में शामिल कइल गइल बा. ऊ घवाहिल रोहित शर्मा का जगहा आइल बाड़े.\nविश्व एथलेटिक्स चैम्पियनशिप में मरदन के रिले दौड़ में नया विश्व रिकॉर्ड बनल बा.जमैका की पुरुष रिले टीम4गुणा 100 मीटर स्पर्धा में अतवार का दिने ई नया रिकार्ड बनवलसि जब नेस्टा कार्टर, माइकल फ्राटर, 100 मीटर दौड़ जीते वाला योहान ब्लैक, आ 200 मीटर चैम्पियन बोल्ट मिल के 37.04 सेकेंड के समय निकलले.\nएशियाई चैम्पियंस ट्रॉफी हॉकी में दक्षिण कोरिया से हार गइल भारतीय महिला हॉकी टीम.\nएशियाई चैम्पियंस ट्रॉफी हॉकी में आजु खेलल गइल भारत-जापान मैच ड्रॉ रहल. दुनु ओर से एक एक गोल भइल.\nभारत के लिएंडर पेस आ महेश भूपति के अनुभवी जोड़ी आ सोमदेव देवबर्मन आ फिलीपींस के ट्रीट कोनरार्ड हुए के जोड़ी अमेरिकी ओपन ग्रैंड स्लैम के प्री-क्वार्टर फाइनल में आ गइल बाड़ी सँ.\nभारत के डेविस कप खिलाड़ी रहल सुमंत मिश्रा के काल्हु शनिचर का दिने 88 बरीस का उमिर में निधन हो गइल. उनुका के भारतीय टेनिस के पितामह कहल जाला. साल 1946 में नेशनल लॉन टेनिस चैम्पियनशिप के खिताब जीते वाला मिश्रा ब्रिटिश काल में ई खिताब जीते वाला पहिला भारतीय खिलाड़ी रहले.\nभारत आ इंग्लैंड के बीच खेलल जात पहिला एकदिना बरखा का चलते रद्द कर दिहल गइल. भारत अपना पारी में 274 रन बनवले रहुवे आ बाद में खेले उतरल इंगलैण्ड के टीम के दुनु सलामी बल्लेबाज 27 रन बने से पहिले आउट हो चुकल रहले. बाकिर बरखा इंगलैण्ड के इज्जत बचा लिहलसि आ एगो जीत खातिर भारत के इंतजार बढ़ा दिहलसि.\nआजु के खास खबर, शनिचर3सितम्बर का दिने\nउत्तर प्रदेश के खबर, अतवार4सितम्बर का दिने


विजय पथ पर सीमा सिंह – Anjoria\nसिनेमा भोजपुरी के डांसिंग क्वीन सीमा सिंह आजकल विजयपथ पर चलत बारी आ जवने फिलिम में सीमा सिंह के डांस के तड़का मिलेला ऊ फिलिम जरूर विजयपथ पर चल निकलेले. आजुकाल्हु सीमा सिंह जवना फिलिम में काम करत बाड़ी ओकर नाँवे ह ‘विजय पथ’.\nसंजीव बोहरपी निर्देशित एह फिलिम ला सीमा सिंह पिछला दिनें मुंबई के बसरा स्टूडियो में लगावल सेट पर एगो नायाब आयटम नम्बर शूट करवली. एह नृत्य में नृत्य निर्देशक कानू मुखर्जी सीमा सिहं के आसमान से उतरत परी के रूप में देखवले बाड़ें. आ परिओ अइसन कि जेही देखे उहे कह उठे कि वाह सीमा! जब ई गाना फिलिमावल गइल त सेट पर नाहियो त दू सौ डांसर मौजूद रहलें. एह डांस आयटम के कमाल के बतावत सीमा सिंह के कहना बा कि एह आयटम पर उनुका गर्व बा.\nशाहजहां शेख के बनावल आ संजीव बोहरपी निर्देशित एह फिलिम में विजय वर्मा, मोनालिसा, आदित्य मोहन, संजय पांडे आ किरण यादव के मुख्य भूमिका बा. आ तय बा कि सीमा के डांस एहू फिलिम के विजयपथ पर लेइए जाई.


मुख्यमंत्री शीला दीक्षित कइली "भोजपुरी पंचायत पत्रिका" के लोकार्पण – Anjoria\nNov 17, 2012 भोजपुरी पंचायत पत्रिका\nपिछला दिने एगो खास कार्यक्रम में दिल्ली के मुख्यमंत्री शीला दीक्षित “भोजपुरी पंचायत पत्रिका” के लोकार्पण कइली. एह मौका पर भोजपुरी समाज के अध्यक्ष अजित दुबे, विधायक मुकेश शर्मा आ भोजपुरी पंचायत के संपादक कुलदीप कुमार मौजूद रहले. सगरी लोग ‘भोजपुरी पंचायत’ टीम के एह नायाब प्रयास के सराहना कइल.\nभोजपुरी पंचायत के संपादक कुलदीप कुमार बतवलें कि ‘भोजपुरी पंचायत’ अपना तरह के अकेल पत्रिका हियऽ जवन झारखण्ड, बिहार, पूर्वी उत्तरप्रदेश अउर भोजपुरी भाषा पर केन्द्रित बिया. ई पत्रिका पूरा परिवार के धेयान में राखत निकालल जाले आ एहमें राजनीतिक, सामाजिक, साहित्यिक अउर सांस्कृतिक गतिविधियन पर खास फोकस राखल जाला.\nहिन्दू हृदय सम्राट बाल ठाकरे के निधन\nOne thought on “मुख्यमंत्री शीला दीक्षित कइली "भोजपुरी पंचायत पत्रिका" के लोकार्पण”


विनय आनंद के ‘दामाद चाही फोकट में’ 29 मार्च से मुंबई में – Anjoria\nबिहार में धूम मचवला का बाद भोजपुरी सुपर स्टार विनय आनंद स्टारर फिलिम ‘दामाद चाही फोकट में’ के जलवा अब मुंबई में 29 मार्च से देखे के मिली. बिहार में एह फिलिम के बढ़िया सपोर्ट मिलल दर्शकन के फिलिम हिट हो गइल. एह फिलिम में विनय आनन्द भरपूर कॉमेडी आ एक्शन कइले बाड़न.\nएह पारिवारिक फिलिम में विनय आनन्द के दू गो लुक बा. आ दुनु दर्शकन के पसंद आइल बा. फिलिम अकेले बिहारे से लागत से अधिका कमा लिहले बिया.


राकेश श्रीवास्तव शानदार एकरिंग खातिर सम्मानित भइलें – Anjoria\nराकेश श्रीवास्तव शानदार एकरिंग खातिर सम्मानित भइलें\nMay 22, 2010 भोजपुरी\nगोरखपुर शहर के टीवी चैनल यश टीवी पर चल रहल कार्यक्रम भोजपुरी जलवा के शानदार एंकरिंग करे खातिर लोकगायक राकेश श्रीवास्तव के पिछला दिने एगो समारोह में विशेष सम्मान से सम्मानित कइल गइल. कार्यक्रम के उद्देश्य भोजपुरी के संस्कृति आ परम्परा के बचाव आ बढ़न्ती बा.\nसमारोह के मुख्य अतिथि गोरखपुर के नगर विधायक डा॰राधामोहन अग्रवाल रहलें. खास मेहमान का रुप में अपर जिलाधिकारी नगर अखिलेश तिवारी रहलें. दुनु जने राकेश के भरपूर बराई कइलें आ उनका आगा बढ़त जाये के शुभकामना दिहलें.\nभोजपुरी जलवा के ३१ गो एपिसोड प्रसारित कइल गइल जवना में ६४ गो प्रतिभागी शामिल भइलें. शो का फाइनल में कुमारी भावना श्रीवास्तव विजेता भइली जबकि दुसरा जगहा पर साक्षी श्रीवास्तव रहली. तीसरका स्थान सत्यप्रकाश मजनू के मिलल जबकि अच्छेलाल चौथा जगहा पर रहलें. फाइन राउण्ड के निर्णायक मण्डल में भोजपुरी गायिका श्रीमती मैनावती देवी आ डा॰ शरद मणि त्रिपाठी रहन लोग. संगीत खातिर मो॰शकील, अरमान, आ कमल श्रीवास्तव संगत दिहल लोग.\nसमारोह का अन्त में यश टीवी के निर्देशक मनोज कुमार श्रीवास्तव सबका के धन्यवाद दिहलें.\nखलनायक जय सिंह के मुंबई में सम्मानित कइल गइल


Bhojpuri: कहवां भेंटाई करोनवा के माई, केहू ओकर पता तनी दीत बताई – सच्चा दोस्त न्यूज़\nगोड़ लागतानी मलिकार ! ए मलिकार, करोना, करोना, करोना रोज सूनत अब माथा पाक गइल बा. पहिले ई शहरे के बेमारी बतावल जात रहल हा. अब त गांव-जवार ले ई धमकि आइल बा. अपना पिछवरिया के घरवा वाला जलेसर भाई के छोटका के करोना लील गइल. बेचारा के उमिरे अबहीं केतना रहल हा. दूइए बरिस पहिले त ओकर बियाह भइल रहे. इहे कहीं कि अबहीं कवनो नान्ह-बार ना रहल हा. बेचारी ओकर जनाना फेंकर-फेंकर रोअत रहुवे त करेजा फाट जात रहे. बूझ जाईं मलिकार कि कवनो घर नइखे, जहवां केहू छींकत, खांसत भा बोखरिआइल नइखे. जेकरे से पूछीं, ऊ इहे कहत बा कि तनी मिजाज बोखरिया गइल बा भा सरदिया गइल बा. केतने लोग त एही से काम चला लेता कि थरेसर के गर्दा से छींक आवत बा. कवनो जांच कहीं नइखे होखत. ढेर केहू करता त गियानी मोर पर मिसिर जी के डगदरी (डाक्टरी) में जाता. मिसिर जी सर्दी, बोखार आ खोंखी के गोटी लिख दे तानी. ढेर लोग त ठीको हो जाता. ए मलिकार, मिसिर जी त गांवहीं रह गइले अबले, ऊ डाकदरी कब पढ़ले? एही लोग के नू झोरा छाप डागदर (डाक्टर) कहल जाला. हमरा त बुझाता कि अइसनका डागदरवा ना रहिते सन त केतने लोग सेंतिहे में खरचा हो जाइत. छाकाटोला में कवनो बंगाली चानसी डागदर आइल बा. पहिले ऊ घाव चीरे-फारे के काम करत रहल हा. बतावत बा लोग कि अब उहो करोना के दवाई करत बा. हमरा त मन करता मलिकार- कहवां भेंटाई करोनवा के माई, केहू ओकर पता तनी दीत बताई. हम ओकरा माइए से जाके फरिया अइतीं. रउरा त जनबे करीले मलिकार कि आपन पड़ोसिया पांड़े बाबा के दुआर पर रोज भोरे-भोरे खबर कागज (अखबार) पढ़े वाला के जुटान होत रहल हा. रउरा देखले होखब बिजुरिया बाबा के. उहां के रोज पांड़े बाबा के दुआर पर भोरहीं आ जात रहनी हां. खबर कागज मांग के पढ़ेब. दस दिन से बिजुरिया बाबा के आवाजाही ना होत रहल हा. काल्ह पांड़े बाबा बतावत रहुवीं कि उहो परलोक चल गइले. जवार में त केतने आदमी गुजर गइले, आवाजाही बंद भइला से जल्दी मालूमो नइखे नू होत. पांड़े बाबा काल्ह रखेदन के समझावत रहुवीं कि मुंह पर जाब बान्ह के घर से निकलल करअ. रखेदन रोज दूध लेके आवे ले. का दूनी नाम मुंह जाबी के पांड़े बाबा बतावत रहुवीं. हं, इयाद आइल- मास (मलिकाइन मास्क के मास लिखले बाड़ी).पांड़े बाबा खबर कागज आवते चाट जाई ले. फेर केहू कुछ पूछेला भा कवनो जरूरी खबर रहेला त बतावत-समझावत रहीले. रउरा त जनबे करीले मलिकार कि हम दोगहा के दुआरी से बहरी आज ले डेग ना धइनी. दोगहा में भोरे उठ के बइठ जाई ले आ पांड़े बाबा के बतिया धेयान से सुनीले. इसकुलवो बंद बाड़ी सन. एह से लड़िकन के कवनो काम त बा ना. उहो देर ले सूते ले सन. हमहूं ना जगाईं. पांड़े बाबा कह देले बानी कि लड़िका लोग आपन दुआर छोड़ के कतहूं ना जाई. एह से ऊ दुआरे पर खेले ले सन. पांड़े बाबा दू दिन पहिले बतावत रहुवीं कि गंगा जी में सैकड़न लाश मुअल मछरी अइसन उतराइल बा. केहू कहता कि ई जोगी (योगी) बाबा के ऊपी (यूपी) से आइल बा, त केहू कहता कि अपने इहां के लाश हई सन. उहां के कहत रहुवीं कि करोना बेमारी से केहू मुअत बा त घर के लोग के लाश दीहल नइखे जात. सरकार ओह लाश के जरावत भा दफनावत बिया. सरकारी आदमी पइसा बंचावे-चोरावे खातिर ले जाके गंगा जी में फेंक आवत बाड़े. बताई मलिकार, ई त लाश से पइसा कमा तारे सन. एकनी के ना मुइहें सन का? पांड़े बाबा इहो कहत रहुवीं कि जमनिया वाला फूफा फोन पर एगो नया बात बतवले बाड़े. ओने गांव में बेमारी भइला पर केहू अस्पताल में त इलाज करावत नइखे. मर गइला के बाद एह डर से कि घर भर के करोना के जांच होखे लागी, लोग चुपचाप ले जाके गंगा जी के रेत में गाड़ देता. जब बरखा भइल हा त उहे लशिया बह के बक्सर का ओर गइल बा. का जाने कवन बात सांच बा, बाकिर एह बात के त तकलीफ जरूर होता मलिकार कि मुअला पर केहू कान्हा लगावे भा फूंके-तापे नइखे जात. एही के कहल जाला लाश के गंजन.\nए मलिकार, अपना बिहार में एह घरी दू गो बात के खूब चर्चा होता. काल्ह त पांड़े बाबा के दुआर पर जेतना लो जूटल रहुवे, ओह लोगन के हां-हांव सुन के त हमरा पहिले बुझउवे कि मार-पीट हो जाई. कवनो पप्पू जादो बाड़े. उनके बतकही चलत रहुवे. केहू कहत रहुवे कि पप्पू जादो एह करोना के टाइम में घूम-घूम के लोग के मदद करत रहले हां. सरकार उनकरा के जेल भेज दिहलस. ई नीमन काम ना भइल. ओही में केहू कहत रहुवे कि ई बात सबका समझ में ना आई कि काहें उनका के जेल में भेजल गइल. हम कान पात के सुने-समझे के कोशिश कउवीं त बुझौउवे कि लालू जादो के बेटा लोग नइखे चाहत कि दोसर कवनो जादो आगे बढ़े. एही से लालू जादो के पाटी उनका जेल गइला के बारे में कुछऊ नइखे बोलत. दोसरका बतकही शहबुआ (सीवान के भूत पूर्व सांसद शहाबुद्दीन) के होता. रोजे एक बेर ओकर बात होइए जाला. सुने में आइल कि उहो करोने से मुअल. ओकर बेटा कवनो असमिया साहेब (ओसामा साहेब) बा. कवन नेता असमिया साहेब से मिले अइले, एही के बतकही होता. लालू के बड़का बेटा अमला फैला लेके भेंट करे पहुंचल रहुवन. एकरा पहिले कई जने अउर नेता लोग मिले गइल. पप्पू जादो भी गइल रहले. नीमन काम के चर्चा कहीं नइखे होखत मलिकार. खाली अइसने लोग के अब बतकही होता. गांव-जवार के बाकी हाल ठीक बा. हम त कहीं ना निकलीं. देवता लोग से गोहरावत रहीले- हे काली माई, बरम बाबा आ पीर बाबा, सभका के नीरोग राखेब लोगिन. करोना ओरा जाई त सभकरा स्थान पर जाके हम पूजा करेब आ परसादी चढ़ायेब. रउरो अब उमिर भइल मलिकार. आपन धेयान राखेब. कहीं निकले के कोशिश जनि करेब. बेसी जरूरी होखे त मुंह जाबी पहिर के निकलेब. लवट के सगरी कपड़ा कपड़ा धोवे वाला पाउडर में गोत देब. लगले नहा लेब. थोड़ा लिखना, बेसी समझना. राउरे- मलिकाइन (लेखक ओमप्रकाश अश्क वरिष्ठ पत्रकार हैं. यह उनके निजी विचार हैं.)\nTags: Bhojpuri Bhojpuri news corona infection corona pandemic corona virus coronavirus Coronavirus disease covid 19\nPrevious: कोरोना मरीजों की मदद करना चाहते हैं तेजस्वी यादव, CM नीतीश कुमार से मांगा परमिशन\nNext: Bhojpuri: चढ़ल जेठ में सुरुज देखावे लगलें आंख, रस्ता चलल दूभर


खबर एक नजर में (3 जुलाई 2011) – टटका खबर\nखबर एक नजर में (3 जुलाई 2011)\nलोकपाल बिल पर आम राय नइखे बन पावत\nअपना अपना राजनीति का चलते देश के राजनीतिक दल लोकपाल मुद्दा पर एक राय नइखन हो पावत. होइयो ना सकेले. काल्हु अन्ना हजारे सोनिया गाँधी से भेंट कर के अपना मसविदा का बारे में उनुका के समुझावे के कोशिश कइले जे आजु पूरा देश के समुझावत बाड़ी, जिनका इशारा पर देश के प्रधानमंत्री तक नाचत बाड़े. अन्ना कहले कि संसद अगर उनुकर मसविदा नकार दी त ऊ मान लीहें बाकिर अगर गलत बिल संसद में पेश भइल, कहे के मतलब कि सरकारी पक्ष वाला, त ऊ फेर १६ अगस्त से अनशन पर बइठ जइहे. ओने राजग एह मसला पर होखे वाला सर्वदलीय बइठक में शामिल होखे के सकार लिहलसि बाकिर आपन राय ओहि मुद्दा पर दी जवन मसविदा कैबिनेट मंजूर कइले होखे. जबले सरकार आपन पत्ता ना खोली तब ले कवनो दल आपन पत्ता खोले के तईयार नइखन. वइसे लालू आ रामविलास, जयललिता वगैरह लोग प्रधानमंत्री के लोकपाल का दायरा से बाहर राखल चाहत बा. ई तीनो लोग मन ही मन प्रधानमंत्री बने के सपना पोसे वाला लोग ह. शिवसेना सर्वदलीय बईठक में शामिल होखे से इन्कार कइले बा काहे कि अन्ना बाल ठाकरे के आलोचना कर चुकल बाड़े. अन्ना के मायावती से मुलाकात के समय माँगल गइल बा. ओकरा बाद मायावती के रुख के अन्दाज लाग पाई.\nमूख्य सतर्कता आयुक्त के नाम चुन लिहल गइल\nकाल्हु प्रधानमंत्री का आवास पर भइल बईठका में जवना में नेता विपक्ष सुषमा स्वराज आ गृह मंत्री पी चिदम्बरम शामिल रहलन देश के मुख्य सतर्कता आयुक्त के नाम पर सर्वसम्मति से फैसला हो गइल. नाम के अंतिम घोषणा अबही नइखे कइल गइल बाकिर संकेत मिलत बा कि रक्षा सचिव प्रदीप कुमार के एह पद पर नियु्कत कइल जाई. वइसे तीन गो नाम पर विचार भइल जवना में पूर्व गृह सचिव जी के पिल्लई आ पूर्व सदस्य रेलवे बोर्ड ए पी मिश्रा के नाम शामिल रहल. चार महीना पहिले दागी सतर्कता आयुक्त पी जे थामस के अदालत के आदेश पर हटा दिहल गइल रहे. थामस आजुओ अपना के निर्दोष बतावेले. थामस के चयन नेता विपक्ष के विरोध का बावजूद कइल गइल रहे.\nकांग्रेस अपने घर सम्हारे में लागल बिया\nपिछला दिने वित्त मंत्री प्रणव मुखर्जी के खिलाफ जासूसी के खबर सार्वजनिक हो गइला का बाद गृह मंत्रालय आ वित्त मंत्रालय का बीच के विवाद सझुरावे में आ दरी का नीचे लुकावे में कांग्रेस ढेरे हलकान रहल. अब आंध्र प्रदेश में तेलंगाना मुद्दा पर भइल विद्रोह के आग कइसे बुतावल जाव एहमें कांग्रेस लागल बिया. संसद सत्र में जासूसी प्रकरन आ लोकपाल बिल पर सरकार के परेशान होखल तय बा. तेलंगाना मुद्दा पर तेलंगाना क्षेत्र से कांग्रेस के सगरी पदाधिकारी, विधायक आ सांसद आपन इस्तीफा देबे के एलान कइले बाड़न.\nजेएनयू में बिहार यूपी के बहुतायत से चिंतित बाड़े कम्प्ट्रोलर एण्ड आडिटर जेनरल\nकम्प्ट्रोलर एण्ड आडिटर जेनरल के एह बाति के चिंता बा कि पूरा देश के विद्यार्थियन के पढ़ावे खातिर स्थापित जेएनयू में बिहार यूपी के विद्यार्थी भर गइल बाड़े आ बाकी देश से बहुत कम विद्यार्थियन के एह विश्वविद्यालय में प्रवेश मिल रहल बा. विदेशी छात्रन खातिर निर्धारित सीटो में से आधा से बेसी खाली रहत बाड़ी सँ. अतने ना विश्वविद्यालय आधे सीट पर नामांकन ले रहल बा. विश्वविद्यालय में वित्तीय गड़बड़ीओ के प्रमाण मिल रहल बा.\nमुंगेर में नक्सलियन के हमला\nपरसो मुंगेर के धरहरा में नक्सली हमला कर के छह लोग के जान से मार दिहले रहले सँ आ ग्यारह जने के पकड़ि के ले गइल रहले सँ. ओह लोग के काल्हु राति छोड़ दिहल गइल बा. पुलिस के कहना बा कि ओकरा दबाव का चलते नक्सली ओह लोग के रिहा कर दिहले. मारल गइल लोग के चार चार लाख के मुआविजा देबे के एलान भइल बा जवना में तीन लाख केन्द्र का तरफ से आ एक लाख राज्य का तरफ से दिहल जाई. गाँव बहुत पहिले से नक्सलियन का निशाना पर रहल काहे कि ओहिजा के लोग नक्सल आंदोलन में शामिल ना होत रहले आ नक्सलियन के लेवी ना देत रहले. बार बार कहला का बादो गाँव में पुलिस चौकी ना बनावल गइल रहे. अब साँप के निकल गइला का बाद हमेशा का तरह लाठी पिटात बा..\nछपरा सिवान गोपालगंज में रोजगार मेला\nकाल्हु से छपरा प्रमुंडल में रोजगार मेला आयोजित होखे जा रहल बा. चार जुलाई के छपरा में, पाँच के सीवान में आ छह के गोपालगंज में मेला लगावल जाई जवना में कई गो निजी कंपनी आके एके जगहा से आपन कर्मचारी चुनीहे. बेरोजगार लोग अपना बायोडाटा आ सगरी प्रमाणपत्र का साथे एह मेला में शामिल होके ओह कंपनियन में नौकरी पा सकेले. छपरा में हवाई अड्डा परिसर में, सीवान में बी एम इंटर कालेज कैंपस में आ गोपालगंज का एम एम उर्दू हाई स्कूल का कैंपस में ई नियोजन मेला लगीहे सँ.\nआईआईएम में अब बारहवीं का बादे प्रवेश मिल सकेला\nआईआईएम इंदौर में अगिला सत्र से पाँच साल के समन्वित पाठ्यक्रम का तहत बारहवीं का बाद प्रवेश दिहल जाई. अबले स्नातक कर लिहला का बादे प्रवेश मिलत रहे. लॉ में ई प्रणाली पिछला कई साल से चल रहल बा आ नेशनल लॉ यूनिवर्सिटियन में पाँच साल के कोर्स में प्रवेश खातिर क्लैट के आयोजन होखल करेला. पाँच साल के पाठ्यक्रम का बाद बी ए एल एल बी के उपाधि दिहल जाले. इंदौर आईआईएम के एह फैसला का बाद हो सकेला कि बाकिओ आईआईएम में धीरे धीरे ई पाठ्यक्रम शुरु हो जाव.\nबैंक आपन ब्याज दर बढ़ावल शुरु कइले\nरिजर्व बैंक के कई बेर के बढ़ोतरी का बाद मजबूर होके कुछ बैंक अब आपन ब्याज दर बढ़ावल शुरु कर दिहले बाड़े. अबहि आईसीआईसीआई बैंक, इण्डियन ओवरसीज बैंक, आ देना बैंक अपना ब्याज दर में चौथाई फीसदी के बढ़ोतरी कर दिहले बाड़न. बाकिओ बैंक जल्दिये ब्याज दर बढ़ा दीहें जवना का बाद मकान भा गाड़ी खरीदे खातिर बेसी सूद पर कर्जा लेबे के पड़ी.\nमौसम का गड़बड़ी से टेस्ट मैच ड्रा\nवेस्टइंडीज का साथे भइल दुसरका टेस्ट मैच खराब मौसम के बलि चढ़ गइल. भारत अपना पहिला पारी में २०१ रन बना के आउट भइल रहे त दुसरका पारी में छह विकेट का नुकसान पर २६९ रन बना के पारी खतम होखे के जोखिम भरल एलान कर दिहलसि. बाकिर तबहियो मैच ड्रा हो गइल. वेस्ट इंडीज पहिला पारी में १९० रन पर आउट हो गइल रहे आ काल्हु खेल खतम होखे के बेरा सात विकेट का नुकसान पर २०२ रन बना लिहले रहुवे. ईशांत शर्मा के मैन आफ दि मैच घोषित कइल गइल.\n«« खबर एक नजर में (1 जुलाई 2011)\nखबर एक नजर में (4 जुलाई 2011) »»


अखिलेश के बोलावल बइठक में ना अइलें शिवपाल – टटका खबर\nलखनऊ 21 मार्च (वार्ता). राज्यसभा चुनाव लेके बोलावल सपा गोल के विधायकन का बइठक में आजु नितिन अग्रवाल आ शिवपाल सिंह यादव के गैरमौजूदगी चर्चा के विषय बन गइल.\nसपा अध्यक्ष अखिलेश यादव राज्यसभा खातिर 23 मार्च के होखे जा रहल चुनाव लेके सपा मुख्यालय में पार्टी विधायकन के ई बइठक बोलवले रहलें. एह बइठक में गोल के 47 विधायकन में से 45 जने हाजिरी बनवलें बाकिर शिवपाल सिंह यादव आ नितिन अग्रवाल ना अइलें.\nशिवपाल के करीबी सूत्र कहत बाड़ें कि ऊ कुछ जरूरी काम से सैफई गइल बाड़ें आ एही चलते बइठक में ना आ पइलें. बाकिर ऊ सपा आलाकमान के भरोसा दिहले बाड़न कि भोट ओकरे कहला पर दीहें.\nनरेश अग्रवाल के बेटा नितिन के ना आवल त पहिलहीं से मालूम रहुवे काहे कि नरेश अग्रवाल अब भाजपा में चलि गइल बाड़ें. आ सपा आलाकमानो के निकहा से मालूम बा कि ऊ ओकरा कहला पर भोट नइखन देबे वाला.\nजाने जोग बा कि राज्यसभा के चुनाव में एक एक भोट के महत्व बा आ दुनु तरफ से पूरा जोर लगावल जा रहल बा अपना अपना उमीदवार के जितावे के.\nTags: भाजपा, राज्यसभा चुनाव, शिवपाल सिंह यादव, सपा


नाक काँच ह बात साँच ह | Anjoria's Weblog\nनाक काँच ह बात साँच ह\nPosted on अक्टूबर 12, 2011 by Anjoria\n– अमितेश कुमार\nउमिर का मार से झूराइल ओह देहि में आजुवो उहे लोच बा. आंखि में चमक बढ़ि जाला जसही केहु नाच के नाम ले लेवेला. ऊ शान से रउआ के बतइहें कि मुजफ़्फ़रपुर के बाई जी के कइसे एक बेर ऊ हार मनवा दिहले रहले. लोग बाई जी के रोक के उनुकर नाच के देखे चाहल. आ केतना इनाम मिलल. वगैरह.\nनागा के नाम से मशहुर नागेन्द्र हजरा आ अब नागेन्द्र पासवान के एक जमाना में एरिया में तूती बोले. नाच में भीड़ बिटोरे ला उनुकर नामे काफ़ी रहे. कई बेर तो उनका के राखे खातिर नाच पार्टियन में मार हो जाव ! आज नागा केस कटा लिहले बाँड़े. नाती पोता से भरल घर बा. खेती गृहस्थी करेलें. आ साल में बस एक दिन, छठ का दिने कुछ चुनिंदा लोग का घरे जा के कोसी लगे नाचेलें. काहे कि बरख-बरख से ऊ लोग उनका सुख दुख में साझा रहल बा. ‘बाकिर गांव में त बहूत भूप बा लोग’.\nनागेन्द्र के जीवन में आज नाच नइखे लेकिन उनकर जीवन नाचे से बनल बा. अलग बाति बा कि उनका जीवन आ उनका जइसन अनेक कलाकारन के जीवन बनावे वाला नाच आजु खुदे मरनासन्न बा. नाच बिहार आ यू.पी. के कुछ इलाका के प्रसिद्ध नाट्य रूपो ह आ एक जमाना में मनोरंजन के बड़का साधन रहल. भोजपुरी के प्रसिद्ध नाटककार भिखारी ठाकुर के आपन “पार्टी” बनवला का पाछा जहाँ लीला नाटक रहे उहें दुसरका ओरि नाच. सही में देखल जाव त ऊ नाच के आपन आकार दिहलें. नाच में जवन पाठ खेलल जाव, ऊ अपना से तइयार करे लगलें आ एकरा मंचो के एगो स्थाई फ़रक दिहलें. लेकिन कइसे ? ई जाने खातिर आईं तनिका नाच के रंग रूप देख लियाव.\nनाच माने लौंडा नाच. ई विद्या शुरु कइसे भइल ई ठीक ठीक त पता नइखे लगावल जा सकत बाकिर अनुमान लगावल जा सकऽता. एह विद्या के जन्म ओह सारा लोकनाट्य भा परम्पराशील नाटकन लेखा भइल होई जवन संस्कृत नाट्य परंपरा के बंद भइला का बाद सगरी भारत में पसरल. एह नाट्यरूपन के दु गो रूप बा. एगो ऊ विधा जेहमें धार्मिक आधार रहे, जइसे – रास लीला, राम लीला, यक्षगान, कूडियाट्टम वगैरह. अधिकतर ई रूप मंदिर आ धर्म के सरंक्षण में पलल बढ़ल. लेकिन दोसर रूप ओह नाटकन के बा जेकर धर्म से रिश्ता ओतना ना रहे आ ओकरा के आम जनता अपनवलसि. नौटंकी, तमाशा, नाचा, माचा वगैरह अइसने नाटय रूप बाड़न स. नाचो अइसने नाट्य रूप ह. नाच के उत्पति के कहानी नाचा आ नौटंकी के उत्पति के कहानी से जोड़ल जा सकऽता. नाचा, जवन छत्तीसगढ़ के प्रमुख लोक नाट्य रूप ह, जेकरा के हबीब तनवीर दुनिया में मशहूर करा दिहले, के उद्भव के कहानी लोग बतावेला कि नाचा के शुरुआत शादी विवाह के अवसर पर होखे वाला नाच गाना के कार्यक्रम से भइल. बारात ओरात भा कहीं कवनो समाज के जुटानी पर लोग के मनोरंजन खातिर नाच गाना होखे. जइसे जइसे हारमोनियम , ढोलक आ तबला के आगमन होत गइल, नाचा के रूप बदलत गइल. खड़ा होके बाजा बजावे वाला लोग बईठ के बजावे लागल आ रात बितावेला ई महसुस कइल गइल कि खाली नाच गाना से काम ना चली, कवनो कहानी जोड़ल जाव. एह से ‘पाठ’ खेले के परंपरा के शुरूआत भइल. कलाकार अभिनय क के कवनो कहानी के प्रदर्शन करे लगलें. नौटंकी के जन्म के कहानी राजकुमारी नौटंकी आ फूल सिंह के कथा से जुड़ल बा. एही कथा के सुनावे के परंपरा धीरे धीरे नौटंकी शैली बन गइल आ एहमें दोसरो कथा सब जुड़ल चल गइल .\nनाच ओही नाचा आ नौटंकी के मिलल जुलल रूप ह. नाच के कहानी के नाचा के कहानी से जोड़ल जा सकऽता. बिहार आ उत्तर प्रदेश में नाच एगो स्वतंत्र विधा का रूप में विकसित भइल. एकर विकसित होखे के एगो अउरो कारण ई बतावल जाला कि नौटंकी कंपनी सब एह क्षेत्रन में बहुत यात्रा करऽ सँ आ ओकरा आधार पर स्थानीय लोग आपन टीम बनावल लोग. नाचे गावे के परंपरा, लीला नाटक के परंपरा सब मिला जुला के नाच शुरु भइल होखी.\nनाच, सब नाट्य रूपन लखा, देव वंदना से शुरू होला. ओकरा बाद महिला बनल पुरूष कलाकार, लौंडा, लोग गीत गावेला आ नाच करेला. ई नाच कुछ देर ले चलेला. पहिले नाच में गज़ल, खेमटा, ठुमरी, चैता, कजरी वगैरह कुल होखे लेकिन धीरे धीरे फ़िलिम के गीत एह गानन के हटावत गइले सँ. बाद में गा के नृत्य करे के परंपरा में रिकार्डिंग डान्स के परंपरो जुट गइल. कुछ देर के बाद जोकर, लबार, आके झलकी देखावला. ऊ अपना हास्य व्यंग्य से दर्शकन के हंसावेला. लबार हँसीए हँसी में गंभीरो बात कहि जाले सँ. बाद में गंभीर हास्य का जगह फूहड़ चुटकुला बाजी लेत गइल. लेकिन नाच में लबार अइसन किरदार होला जेकरा पर नाच के पूरा दारोमदार होला. नाच पार्टी के ऊ सबले महँग कलाकार होला. झांकी का बाद पाठ होला जेहमें कवनो कहानी के नाटकीय प्रदर्शन होखेला.\nपाठ के चुनाव देख के लागेला कि नाच नौटंकी से प्रभावित रहे. काहे कि नाचो में सुल्ताना डाकू, लैला मजनु, सत्य हरिश्चन्द्र, अमर सिंह राठौड़ वगैरह के पाठ होखे. ई सब नौटंकी के प्रसिद्ध नाटक हऊअ सँ. नाच में रहे वाला लोगो बतावेला कि किताब कानपुर से आवे. लेकिन खाली नौटंकी तक ना रह के कुछ आउरियो नाटक होखे. जेकरा के कभी खुदहु गढ़े लागल लोग. जेहमें भिखारी आपन नाटक अपने लिखलें. कबो कबो कुछ फ़िलिमो के नाटकीय पाठ होखे.\nनाच के मंच बहुत खुला स्वरूप वाला होला. अधिकतर एगो शामियाना का नीचे ई होला. शामियाना के बनावट अइसन होला कि ओकरा भीतरी घेरा में अंदर चार गो बांस एह तरे लागल रहेला कि एगो वर्ग बने. इहे वर्ग नाच के मंच ह. लगभग चारु ओर से दर्शक बइठेला. एक ओरी कलाकार लोग के आवे जाए के जगहा छोड़ल रहेला. नाच के बाजा सब उहे बा जे भारत के दोसरा लोकनाटकन के. जइसे कि हरमुनिया, नाल, नगाड़ा, क्ल्येरनाट, बैंजो. बाद में ड्रम सेटो एह बाजा में जोड़ा गइल. नगाड़ा नक्कारा के कहल जाला जेकर आवाज से नाच के शुरूआत होखे के पता चल जाला.\nनाच में तीन तरह के लोग होले. एगो नचनिया होला. नचनिया मरदे बनेला. आजुओ नाच में मेहरारूवन के प्रवेश नइखे भइल. नचनिया बनावे खातिर पहिले नाच के मुंशी आ मालिक लोग गांवे-गांव घुम के लईका चुने लोग. किशोर लईका. फ़ेर ओकरा के ट्रेनिंग देवे लोग. एगो दोसरा यौनिकता के धारण कइला का बादो ई लोग सामान्य पुरुष जीवन जियेला लोग. नचनिया, जवना के लौंडो कहल जाला, नाच के प्रमुख अंग होला. नचनिया लोग के नाचे आ गावे दुनु कला में माहिर होखे के पड़ेला. दोसरा तरह के कलाकार होला जेकरा के एक्टर कहल जाला. नाच में अक्सर उमिरदराज नचनिया लोग एक्टर बन जाला. कुछ लोग शुरुवे से एक्टर बनेला. एक्टरो लोग के गाए, नाचे का साथे अभिनयो के प्रशिक्षण दिहल जाला. तेसर होला ऊ लोग जिनका के समाजी कहल जाला. समाजी लोग साज बजावेला, नाच पार्टी के सामान ढोएला. एह पुरा टीम, भा पार्टी, के जिम्मा मालिक आ मुंशी के होला. मालिक लोग सालाना का अनुबंध पर समाजी, नर्तकी आ एक्टर के राखेला. टीम के कमाई के मुख्य स्रोत होला लगन आ पर्व त्योहार के महीना. बाकिर समारोह आ पारिवारिक उत्सवो का मौका पर नाच पार्टी बोलावल करेला लोग. एह मौका पर नाच पार्टी साटा बान्हेला आ तय पइसा पर आयोजक किहां जाला. एह तरह से ई पूरा व्यावसायिक रंगमंच बा काहे कि एह कलाकारन के कमाई नाच से होला. साल के कुछ महीना खासकर के बरसात के महिना अभ्यास के महीना होला. एह घरी नाच दल मिलके अभ्यास, भा रिहर्सल, करेला. एही अभ्यास का बाद साल भर प्रदर्शन होला. पहिले मुंशी लोग के काम अभ्यास करावलो रहल.\nसमय का साथ एह लोक रंगमंच पर बहुत बदलाव आइल बा. टेक्नोलॉजी, आर्केस्ट्रा, मनोरंजन के बदलत परिभाषा, वैश्वीकरण इत्यादि के एक साथ प्रहार से एह मंच के शामियाना उखड़े लागल बा. अपना के बचावे लेल ई नाच रूप हर तरह के समझौता कइलसि. फूहड़पन त एहमें एतना आइल बा कि आम दर्शको धीरे धीरे एकरा से दूर हो गइल बाड़न. आर्केस्ट्रा एह मंच के बहुत नुकसान चहुँपवले बा. आर्केस्ट्रा अइला का बाद पुरुष नर्तकी, लौंडा, के मुकाबला महिला नर्तकी से हो गइल आ नारी देह के तुलना में पुरूष देह के भाव कम होत गइल. नचनिया से बढ़त छेड़-छाड़, सामाजिक अस्वीकृति से एह पेशा के केहू नइखे अपनावे चाहत. मंहगाई के एह दौर में आर्थिक सुरक्षा के अभावो कलाकारन के हड़कवले ना. नाच पार्टी धीरे धीरे बंद होखल जात बाड़ी सँ. जवन चलऽता उहो जइसे तइसे. पहिले के सामंती मानसिकता के लोग आ कम आय वाला लोगो नाच पार्टी बोलावल करत रहे लेकिन अब इहो लोग नाच के नइखे बोलावत.\nसरकारो के एह नाट्य रूप पर कवनो ध्यान नइखे. ओकर कारण बा समाज में एकरा प्रति लोग के भाव. एक जमाना में मनोरंजन के मुख्य स्रोत रहल नाच से आज लोग अपना के जोड़े में आपन तौहीन बुझऽता. आर्केस्ट्रा आ डीजे का जमाना में नाच के के पूछऽता ? आ जवन समाज में ई पनपल ओही समाज के लोग जब एकरा से पीछा छोड़ावऽता, त अउर केहु का करी ? एकरा के बचावे ला केहु के ध्यान नइखे. आजकल के जमाना में परंपरा के बचावल के चाहऽता?\nआखिर में फ़ेर एक बेर नागा के बाति. जीवन भर नाच से नाम आ धन कमाये वाला नागा के ओकरा घरे के लोग जीवन के उत्तरार्ध में उपेक्षित कर दिहल आ ताना मारल. ई जनला का बाद कि उनकर आधार नाच बा. आज ओह लोग के लाज लागऽता इ कहाए में कि उनुकर बाबुजी नचनिया हऊवें. लईका लोग के एह भावना ला समाजे जिम्मेदार बा. जे एगो कलाकार के कलाकार के इज्जत नइखे देत. ओकर नचनियापन आ जाति ओकर पहचान बन गइल बा. ओकरा कला के कवनो मोल नइखे. भोजपुरिया समाज के जवन क्षरन भइल बा ओहमे का ई मानसिकता जिम्मेवार नइखे ?\nका बात बा कि एही विधा से भोजपुरी में भिखारी ठाकुर के महान कह के गुणगान कइल जात बा लेकिन उनुका समाज के अधिकांश लोग के हंसी के पात्र मान के तिरस्कृत कइल जात बा. वइसे भिखारीओ के कम तिरस्कार ना भइल रहे. बाद में लोग उनकर मूल्य बूझल. एह कलाकारन के का होई ? नागा हमरा से पुछलें कि नाच के का होई ? हमनी के सीखल बुद्धि के का होई? हम एह सवाल पर उनका के भूलिया दिहनी काहे कि हमरा लगे जवाब नइखे..खोजे के बा !\nनाच पर खोजलो से कवनो किताब ना मिली. कुछ अनुभव, कुछ देखल नाच, कलाकारन से बातचीत पर ई लेख आधारित बा. एह लेख के परिष्कार ला सुझाव जरूरी बा. नाचा के विकास जाने में अनूप रंजन पांडेय जी से बातचीत सहायक भइल. जिनकर नाचा पर शोध बा. नौटंकी ला कैथरीन हेन्सन एगो किताब लिखले बाड़ी. चौमासा पत्रिको से एक आध लेख से सहयोग मिलल. कोशीश रही कि ई लेखन शृखंला में होखे. रउरा प्रतिक्रिया के इंतज़ार बा.\nअमितेश कुमार दिल्ली विश्वविद्यालय से हिन्दी में पी॰एचडी॰ कर रहल बाड़े.\nThis entry was posted in देश आ समाज, मनोरंजन, सरोकार and tagged अमितेश, नागा, नाच, भिखारी ठाकुर by Anjoria. Bookmark the permalink.


जिए भोजपुरी ! बाकिर जिए त जिए कइसे? – Anjoria\nभोजपुरीए ना हिन्दीओ पत्रिकन के प्रकाशन आजुकाल्हु मुश्किल हो गइल बा काहे कि एक त लोग पढ़े के आदत छोड़ दिहले बा आ दोसरे किताब खरीदे के. रोज रोज के खरचे जुटावल जब मुश्किल बनल होखे त किताब भा पत्र-पत्रिकन के के खरीदो. बाकिर सवाल बा कि भोजपुरी में प्रकाशन के बढ़ावा दिहलो जरूरी लागत बा. भोजपुरी के अधिका लिखनिहारन के नेट इस्तेमाल करे ना आवे आ जेकरा आवे ला ओहमें से अधिका लोग के भोजपुरी लिखे ना आवे. जोगावे के जरूरत बा भोजपुरी के लिखनई के, त प्रिंट प्रकाशन वेब प्रकाशन से अधिका जरूरी बा. एही सब के मद्दे नजर सोचत बानी कि भोजपुरी के एगो पत्रिका के प्रकाशन शुरू कइल जाव जवन बिना कवनो दाम के लोग का घरे डाक से भेज दिहल जाव.\nसवाल उठत बा कि बिना दाम के पत्रिका छपवावे, पठवावे के खरचा कइसे निकली? एह पर बाद में सोचब. पहिले त हम ई जानल चाहब कि भोजपुरी पत्रिका पढ़े क सवख कतना लोग के बा. कम से कम एक हजार सदस्य मिलस तबहिये प्रकाशन शुरू कइल जा सकी वइसे लक्ष्य रही एक लाख सदस्य के. अगर सदस्यन के गिनिती निकहा हो जाई त विज्ञापन भा स्पान्सरशिप से खरचा निकाले के सोचल जा सकेला. पहिले त माँग देखे के बा, माँग रही त बाजारो बनावल जा सकेला.\nभोजपुरी के बढ़ावे में ना, त कम से बढ़ावा देबे में हमेशा से अँजोरिया, आ अब भोजपुरिका, लागल रहेले. एहसे दू गो फैसला कइले बानी. एक त हर साल कुछ प्रकाशित किताबन के इनाम देबे के आ एगो भोजपुरी पत्रिका निकाले के. साल 2014 में छपल भोजपुरी किताबन के प्रकाशक एह इनाम ला अपना प्रकाशित किताब के एक प्रति आ ओकर टाइप कइल साफ्ट काॅपी हमरा के भेज सकेलें. जवना किताब के इनाम ला चुनल जाई ओकरा प्रकाशक के 2100/- एकइस सौ रुपिया से ले के 21000/- एकइस हजार रुपिया तक के इनाम दिहल ज सकेला आ पुरस्कृत किताब के साफ्ट काॅपी दुनिया भर के भोजपुरी पढ़निहारन ला भोजपुरिका भा एकर कवनो सहयोगी वेबसाइट पर उपलब्ध करा दिहल जाई. हमार फैसला अंतिम होखी आ ओह पर कवनो विवाद ना कइल जा सके काहे कि हम कवनो शुल्क नइखी मांगत, ना ही समाज से चंदा बटोरे के कवनो योजना बा.\nरहल सवाल भोजपुरी पत्रिका के त भोजपुरी प्रेमी लोग आपन पूरा पता आ मोबाइल नंबर हमरा के ईमेल से भेजल शुरु क देस. जइसे जइसे पता जुटत जाई तइसे तइसे पत्रिका प्रकाशन का दिशाईं डेग बढ़त जाई आ एक हजार सदस्य जुटते प्रकाशन शुरु क दिहल जाई. राउर पता आ मोबाइल नंबर हम केहू दोसरा के ना देब बाकिर समय आ जरूरत का हिसाब से विज्ञापन देबे वालन से शेयर कइल जा सकी. एह प्रस्तावित पत्रिका में प्रकाशन खातिर आवे वाला हर रचना के संशोधित करे के अधिकार हमरा रही आ जिनका एह अधिकार से विरोध होखो ऊ आपन रचना मत भेजीहें. प्रस्तावित पत्रिका आम भोजपुरिया खातिर होखी विद्वान लोग ना. हमार कोशिश इहो रही कि भोजपुरिका के भोजपुरी शैली के बढ़ावा मिल सको आ भोजपुरी के एगो मानक रूप तइयार कइल जा सको.\nएह विषय पर रउरा सभे के सलाह, टीका टिप्पणी के स्वागत बा. मत सोचीं कि हमरा हँ में हँ मिलावल जरूरी बा. चाहब कि सभका राय से मिला जुला के एगो नीक राह निकालल जाव.\nPrevious Post: मंत्री जी भोजपुरी का बारे में रउरा वादा के का भइल?\nNext Post: भोजपुरी निबन्ध प्रतियोगिता


बलिया न्यूज : 10 जुलाई 2015 – टटका खबर\nसदर कोतवाली के महावीर घाट हनुमान मंदिर का नियरा बियफे का साँझ मोटर साइकिल सवार दू गो बदमाश मोहन छपरा गांव के प्रधान सुरेंद्र प्रसाद बाइक पर पीछै बइठल प्रापर्टी डीलर विजय ठाकुर के गोली मार के भाग परइलें सँ. ठावें पर उनकर मौत हो गइल बाकिर लथपथ देह लेके लोग जिला अस्पताल चहुँपल जहाँ उनुका के मरल घोषित क दिहलें डाक्टर. पुलिस प्रधान से पूछताछ कइलसि बाकिर अबहीं ले कवनो सुराग नइखे मिलल.\nएनआरएचएम घोटाला के आँच एक बेर फेरू यूपी के स्वास्थ्य महकमा पर लागे लागल बा. बुध का दिने लखनऊ, गोरखपुर, आ कानपुर में स्वास्थ्य विभाग जे जुड़ल आठ जगहा छापा मार के कुछ दस्तावेज बिटोरलसि सीबीआई. हालही में विभाग में लागल आगो से एकरा के जोड़ के देखल जात बा जवना में बहुते कुछ जरा दीहल गइल रहे. सीबीआई कुष्ठ निवारण आ जननी सुरक्षा से जुड़ल लोगन पर खास धेयान देत बिया. एह विभागन में तीन करोड़ से बेसी के हेराफेरी भइल बा.\nसपा नेता अमरमणि त्रिपाठी के बेटा पतोह काल्हु बियफे का दिने अपना कार से लखनऊ से दिल्ली जाए का राह में हादसा के शिकार हो गइल. एगो मोटरसाइकिल वाला के बचावे का फेर में एह लोग के कार सिरसागंज के गुंजन चौराहा का लगे पलट गइल आ अमरमणि त्रिपाठी के पतोहु के मौत हो गइल. बेटा अमनमणि घवाहिल हो के बाँच गइलन. कई गो अपराधन में शामिल रहल अमनमणि के पुलिस गिरफ्तार कर लिहले बिया. अमरमणि पहिलहीं से हत्या का मामिला में जेल में बाड़न.\nअखिल भारतीय विद्यार्थी परिषद के स्थापना दिवस का मौका पर बियफे का दिने रसड़ा शाखा के बइठक श्रीनाथ मठ परिसर में भइल जवना में अध्यक्ष अविनाश उपाध्याय, मंत्री आशुतोष जायसवाल, उपाध्यक्ष दुर्गेश सिंह, आ महामंत्री रोहित वर्मा के बनावल गइल. एह मौका पर प्रदेश कार्यकारिणी के सदस्य मयंक शेखर मौजूद रहलन.\nबलिया जिला में समाजवादी पेशन योजना में माल काटे वाला डेढ़ सौ लोग से अब विभाग वसूली करे के फैसला कइले बा काहे कि ई लोग गलत तरीका से ई सुविधा उठवले बा. एकर शिकायत सिकन्दरपुर से सपा विधायक मो. रिजवी कइले रहुवन.\nशोभा छपरा के रमेश सिंह के बेटा रणवीर सिंह आईएएस में चुनइला का बाद काल्हु जब सुरेमनपुर टीसन पर उतरलन त लोग बैंड बाजा आ फूल माला ले के उनकर स्वागत कइल आ कान्हे पर बइठा के बहुत दूर ले ले गइल लोग. पाँच भाई बहिन में सबसे बड़ रणवीर बहुते पूजा करे वाला हऊवन आ नोएडा में विप्रो में इंजीनियर रहुवन. बाद में नौकरी छोड़ के इलाहाबाद से तइयारी कइलन.\nउत्तर प्रदेश कांग्रेस कमेटी में संगठन मंत्री रहल आ बलिया कांग्रेस के जिलाध्यक्ष रहल राजीव उपाध्याय के प्रदेश महासचिव बनावल गइल बा.\nसुखपुरा के सरूआ गांव में छेड़खानी करे वाला एगो नवही के लोग बियफे का दिने जम के धून दीहल. बहुते घवाहिल हो चुकल एह आशिक के इलाज अब जिला अस्पताल में चलत बा.\nबियफे का दिने गाजीपुर जिला में कई एक जगहा ठनका गिरल जवना का चलते रोहिली गाँव के एगो मेहरारू के मौत हो गइल आ दोसरा जगहन पर नाहियो त दस लोग झउँस गइल बा.\nमौसम विभाग के कहना बा कि शुक आ शनिचर का दिने यूपी में जोरदार बरखा होखी.\nTags: अमरमणि त्रिपाठी, एनआरएचएम, घोटाला, बलिया, बलिया न्यूज, रसड़ा, सुरेमनपुर\n«« छपरा न्यूज : 10 जुलाई 2015\nसगरी खबर भोजपुरी में (शुक, 10 जुलाई 2015) »»


बलिया टीसन के कायाकल्प – टटका खबर\nबलिया टीसन के मॉडल टीसन में शामिल त क लीहल गइल रहुवे बाकिर जमीन पर कवनो बड़हन फरक देखे के ना मिलत रहुवे. अब एकर कायाकल्प करे के काम पूरा जोर शोर से होखे लागल बा. टीसन पर वाई फाई के सुविधा दिहला का बाद अब प्लेटफार्म के शेड बदले क काम शुरू हो गइल बा. एक नम्बर प्लेटफार्म के लम्बाई बढ़ावे के कामो पूरा होखे पर बा जवना का बाद 24 कोट वाला ट्रेनो एक नम्बर प खड़ा होखे लगीहें सँ. साथही दोसरा प्लेटफार्म पर जाए ला एक्सेलेटर लगावल जा रहल बा. वाशिंग पिट के लम्बाई बढ़ावल जा रहल बा. एह सब का बाद एहिजा से कुछ नया रेलगाड़ी चलावे के उमीदो बतावल जा रहल बा.\nबलिया ला एगो अउर खुशखबरी जल्दिए सामने आवे वाला बा जब बलिया में एगो मेडिकल कॉलेज खोले के एलान कइल जाई. केन्द्र सरकार के योजना बा कि यूपी में आठ गो नया सरकारी मेडिकल कॉलेज खालल जाव आ अगर सब कुछ ठीक रहल ल एगो क़ालेज बलियो के मिल सकेला. एह बाति के भरोसा बलिया से भाजपा सांसद भरत सिंह दिहले बाड़ें\nTags: बलिया, भरत सिंह


बगहा गोलीकाण्ड का खिलाफ २७ जून के बिहार बंद – टटका खबर\nबगहा के नौरंगिया इलाका में भइल पुलिस फायर में मरे वालन के गिनिती आठ पार कर गइल बा. काल्हु एह घटना का विरोध में बगहा में बंद रहल. एह बंद के समर्थन में भाजपा आ माले दुनु बाड़ी स. एह गोलीकांड में मरे वाला अधिका आदमी थारू रहलें. माले २७ तारीख के बिहार बंद के गोहार लगवले बिया.


टटका खबर, (मंगल, 17 मार्च 2015) – टटका खबर\nटटका खबर, (मंगल, 17 मार्च 2015)\nMar 16, 2015 News in Bhojpuri, उत्तर प्रदेश, टटका खबर, बिहार, राहुल गाँधी\n(सोमार, 16 मार्च के खबर)\nकरीब तीन हफ्ता से अज्ञातवास पर रहत अपना उपाध्यक्ष राहुल गाँधी के चरचा में बनवले राखे का कोशिश में कांग्रेस बेवजह ओह पुलिसिया जाँच के मुद्दा बनवले रखलसि जवन जाँच कांग्रेसे का राज से चलल आवत बा आ अबले करीब करीब हर बड़का राजनेता ओह तरह के जानकारी पुलिस के देत आइल बाड़े. इहाँ ले कि खुद राहुल के महतारी सोनियो गाँधी के ओइसन प्रोफाइल एक बेर ना छह बेर बनावल गइल आ हर बेर उनुके राज में. जूता के नंबर पूछला पर सवाल करत कांग्रेस के जवाब देत अरुण जेटली कहलें कि भुलाईं मत सभे कि देश के प्रधानमंत्री रहल एगो नेता के बम विस्फोट का बाद जूते से लाश पहचानल गइल रहुवे. कहलन कि सुरक्षा के सवाल पर राजनीति कइल ठीक बात ना होखी.\nहरियाणा के हिसार के कैमारी गाँव के एगो आदमी ईसाई पादरी पर अछरंग लगवले बा कि ऊ पादरी उनुका के लालच दे के हिन्दू धर्म छोड़वावे के कोशिश करत रहुवे. कहलसि कि गाँव में केहू ईसाई नइखे एकरा बावजूद ऊ गाँव में चर्च बनावत बा. शुक का दिने जब लोग देखल कि ऊ पादरी मकान बनावत मजदूरन के धर्म बदलावे के फिराक में बा त लोग खिसिया गइल आ पादरी से झगड़ा हो गइल. ओकरा बादे ऊ झूठ केस बना के शिकायत कइले बा.\nउच्‍चतम न्‍यायालय सोमार का दिने केन्‍द्र आ सगरि राज्‍य सरकारन से कहलसि कि आधार कार्ड ना रहला के चलते केहू के कवनो सरकारी लाभ से महरूम ना कइल जा सके.\nआआपा गोल से आजु पहिले विधायक रहल राजेश गर्ग के निकाल दिहल गइल काहे कि ऊ केजरीवाल के भडाफोड़ करे वाला एगो स्टिंग लीक कइले रहुवन. जबकि गर्ग के कहना बा कि आडियो ऊ ना कइले बाड़न.\nअंतर्राष्‍ट्रीय मुद्राकोष के अध्‍यक्ष क्रिस्टिन लगार्ड के कहना बा कि दुनिया के अर्थव्‍यवस्‍था में आजु भारत के खास जगहा बा आ एह साल भारत के विकास दर साढ़े सात फीसदी के हो सकेला आ साल 2019 ले भारत विकास दर का मामिला में चीन के पीछे छोड़त आगे निकल जाई.\nसाल 2013 में पटना के गाँधी मैदान में नरेन्द्र मोदी का सभा में भइल बम धमाकन का बाद बनावल गइल बिहार एटीएस के पहिला बैच के गुजरात के गांधीनगर का गुजरात फॉरेंसिक साइंस यूनिवर्सिटी में प्रशिक्षण दिहल जाई.\nबिहार के कटिहार शहर में मोटरसाइकिल का डिक्की में राखल रुपिया चोरावत एगो चोर के रंगे हाथ पकड़ला का बाद मालूम भइल कि ऊ चोर करोड़पति बा आ ओकर बाकायदा एगो गैंग बा बिहार के कई शहरन में चोरी के धंधा करेला. एह चोर के नाम अर्जुन यादव बतावल जात बा आ एकर एगो मोटरसाइकिल शोरूम बा.\nडुमरिया स्टेट के राजकुमारी के शादी कांग्रेस के सबसे बोलता नेता दिग्विजय सिंह के बेटा आ मध्य प्रदेश के विधायक जयवर्धन सिंह से तय भइल बा. शादी के रस्म दिल्ली में करावल जाई.\nबिहार में 49 गो पुल पर पहिला अप्रेल से टोल टैक्स वसूले का काम शुरू हो जाई. एह पुलन में सिवानो के एगो पुल शामिल बा.\nयूपी में स्वाइन फ्लू का बाद अब बर्डो फ्लू के केस सामने आवे लागल बा. अमेठी के शुकुल बाजार इलाका में मुर्गियन में बर्ड फ्लू के पुष्टि हो गइल बा.\nपिछला दू दिन से भइल बेमौसम बरखा बूनी से किसानन के बड़हन नुकसान भइल बा. एह नुकसान खातिर मुख्यमंत्री अखिलेश यादव किसानन के तुरते नगद सहायता देबे के आदेश दिहले बाड़न अधिकारियन के. एह दौरान ओह लोग से कवनो तरह के करजा वसूले के काम ना होखी. सपा सरकार के चले त कवनो किसान आपन लिहल करजा चुकावे के ‘बेवकूफी’ ना करी आ तब बैंक ओह लोग के करजा देबे से परहेज करे लागी से अलग बात बा. मुलायम सिंह के राज में पढ़ाई का बदले इम्तिहान में नकल करे के लगावल बीमारी से आजु ले यूपी कहरत बा.\nबिहार में बिजली के दाम बढ़ा दिहल गइल बा. अब गाँव वाला इलाका में हर यूनिट पर दस पईसा आ शहरन में पंद्रह पईसा बेसी देबे के पड़ी. गरीबी रेखा से नीचे के लोग से बिजली के मासिक किराया 55 रुपिया का बदले 60 रुपिया लिहल जाई.\nपिछला समय बिहार के मुख्यमंत्री रहल जीतन राम मांझी आरोप लगवले बाड़न कि बिहार में इस्टीमेट का नाम पर करोड़ो रुपिया के घोटाला होखत बा. कहलन कि एक का बदले पाँच के इस्टीमेट बनावल जात बा. कहलन कि एही कमीशनखोरी रोके का चलते नीतीश कुमार उनुका के हटा दिहलन.\nमंगल 17 मार्च से बिहार में मैट्रिक के परीक्षा शुरू होखे जात बा. एह साल 14 लाख 26 हजार विद्यार्थी मैट्रिक के इम्तिहान में बइठल बाड़े एह चलते दू दौर में इम्तिहान करावल जा रहल बा. इम्तिहान में परचा समुझे खातिर पन्द्रह मिनट बेसी समय दिहल जाई.\nछपरा सोनपुर रेलखंड के दिघवारा टीसन का लगे सोमार का दिने दू गो ट्रेन से कटा के दू गो नवहियन के मौत हो गइल.\nसेना में बहाली खातिर छह से आठ अप्रैल ले बिहार रेजीमेंटल सेंटर में भरती रैली होखे वाला बा.\nटटका खबर, (सोमार, 16 मार्च 2015)\nटटका खबर, (बुध, 18 मार्च 2015)


नयका साल में मोनिका के धमाका – Anjoria\nनयका साल में मोनिका के धमाका\nसिनेमा भोजपुरी के चर्चित नायिका मोनिका सिंह नयको साल में परदा पर कब्जा करे वाली बाड़ी. एह साल में उनकर एक से बढ़के एक फिलिम देखे के मिले वाला बा. एहो फिलिम में ऊ खेसारीलाल यादव संगे बाड़ी त दोसरकी में अभिनेता विक्रांत साथे. मोनिका सिंह एह साल चर्चित फिलिम ‘कोठा’, आ ‘गजब सिटी मारे सईंया पिछवारे’ में नजर अइहें. गजब सिटी मारे में उनकर नायक बाड़ें सुदीप पांडे.\nदामिनी रेप काण्ड के विरोध में कैंडल मार्च कइली सुप्रेरणा सिंह\nखोंईछा फिलिम में मनोज पाण्डेय आ अपूर्वा


सनी लियोन में अयीसन 'जादू' बा, जवना से खेत के पैदावार में बढ़ोतरी होखता!\nएगो किसान अपना फसल के बचावे खाती अपना खेत में सनी लियोन के पोस्टर लगवलस।\nखेत में आमतौर प 'झूठा' (पुतला) देखले होखब। गांव में खेती करेवाला लोग अपना फसल के जानवर से बचावे खाती अयीसन पुतला लगावेले, जवना के दूर से देखला प लागेला कि खेत में केहु खाड़ा होखे। आमतौर प ए प्रकार के पुतला बहुत बदसूरत अवुरी हँडिया-पतुकी आ पूअरा से बनावल जाला।\nलेकिन एगो किसान अयीसनो बा जवन कि ए बदसूरत पुतला के बदला अपना खेत में एगो 'हॉट' अवुरी 'सेक्सी' हीरोइन के अधनंगा पोस्टर लगा देलस। अयीसन करेवाला किसान के कहनाम बा कि पोस्टर के चलते उनुका फसल के फ़ायदा भईल अवुरी जानवर तक उनुका फसल के बर्बाद ना कईलस।\nबॉलीवुड सनसनी सनी लियोन के पोस्टर खेत में लगा के चर्चा में आईल आंध्र प्रदेश के चेंचू रेड्डी करीब 10 एकड़ जमीन प खेती करेले। बाउर नज़र आ जानवर समेत खेती के नुकसान से पहुंचावे वाला अलग-अलग चीज़ से बचावे खाती उ अपना खेत में सनी लियोन एगो बहुत बड़ पोस्टर लगवले बाड़े।\nलोग के खराब नज़र से पार पावे खाती चंचु रेड्डी एगो तरीका सोचले आ अपना खेत में सनी लियोन के एगो बड़ फ़्लेक्स पोस्टर कुछ दिन खाती लगा देले।\nपोस्टर प "मत रोई, ना दुखी होई, ना हमरा से जलन राखी!" के संदेश के संगे लाल रंग के बिकनी में सनी लियोन देखाई देतारी। अंग्रेज़ी अखबार हिंदुस्तान टाइम्स संगे बातचीत में रेड्डी कहले कि सनी के लोभावन व्यक्तित्व के चलते उनुका खेती के फ़ायदा पहुंचल।\nकिसान के मुताबिक सनी के पोस्टर लगावला के बाद केहु उनुका फूलगोभी अवुरी बंदगोभी के फसल के ओर नईखे देखत, सभके नज़र पोस्टर प रहता। उ कहले, "बहुत साल तक खराब फसल के चलते हमरा बहुत नुकसान भईल। हमार फसल कुछ समय तक त ठीक रहत रहे, लेकिन बाद में अचानक कुछ गड़बड़ हो जात रहे।"\nरेड्डी कहले, "ए साल हमरा 10 एकड़ खेत में बढ़िया फसल भईल बा। एकरा चलते आस-पड़ोस अवुरी आवत-जात लोग के बिना कारण हमरा खेत प नज़र जात रहे। ओ लोग के खराब नज़र से पार पावे खाती, हम एगो तरीका सोचनी अवुरी सनी लियोन के एगो बड़ फ़्लेक्स पोस्टर कुछ दिन खाती लगा देनी।"\nपोस्टर लगावे वाला चंचु रेड्डी के मुताबिक सनी के पोस्टर लगावला के बाद केहु उनुका फूलगोभी अवुरी बंदगोभी के फसल के ओर नईखे देखत, सभके नज़र पोस्टर प रहता।\nउ कहले कि, "तरीका काम क गइल, अब केहु हमरा फसल के ओर ना देखत रहे।" उनुका कारनामा प प्रशासन के रुख से जुडल एगो सवाल के जवाब में रेड्डी कहले, "अधिकारी कबहूँ हमनी परेशानी जाने खाती हमनी के खेत ना अईले, त ओ लोग के एकरा से कवन परेशानी हो सकता?"\nFirst Update: 20 February, 2018 04:02 PM


बतकुच्चन – ४१ – Anjoria\nJan 2, 2012 बतकुच्चन\nपिछला दिने खूब बतकही सुने के मिलल आ हम बतरस लेत रहनी. बाकिर बतकही का दौरान बाताबाती आ गलथेथीओ सुने के खूब मिलल. त सोचनी काहे ना आजु बाते पर बतकुच्चन कइल जाव. बतकुच्चन करे वाला जरूरी नइखे कि बतबनवो होखे. बतकुच्चन करे आ गलथेथी करे में बहुते फरक होला. हम बतकुच्चन जतना कर लीं गलथेथी ना करीं. एक त हम सांसद ना हईं कि हमरा गलथेथी भा गलथेथरई करे के खास अधिकार मिल गइल बा. हमरा एक एक बाति पूरा नाप तौल के कहे के पड़ेला. एक त ओह बाति के कवनो गलत मतलब ना निकले आ दोसरे ऊ कवनो तरह के खीसपित से अलगा होखे. आदमी के बाति का पाछा जब खीसपित आ जाला त बाति बेमतलब होखे लागेला. ओहमें आदमी अपना मन के क्षोभ निकाले लागेला. हम बतफरोशो ना हईं जे अपना बाति के बढ़ा चढ़ा के कहेला. हम त बस बतरसिया हईं जे बतराइल करेला, बतरौंहा कइल चाहेला. मकसद बस एके गो बा कि बतकूचना बतावल चाहेला कि हर शब्द का पाछा एगो मतलब होला. मतलब ना होखे त ऊ शब्द ना रहि के आवाजे भर रहि जाई. ई बाति भा बतिया केहु के नीक लागी केहू के बेजाँय. बाकिर बतिया के मतलब एगो दोसरो होला. एगो बाती दिया में जरेला आ एगो बतिया कवनो फल के छोटहन भा काँच शुरूआती रूप के कहल जाला. एह बीच हम बहुते शब्द नया परोस गइनी बिना ओकर चरचा कइले. बतबनवा आ बतकुच्चन के चरचा हो चुकल बा. आजु गलथेथी भा गलथेथरई के बाति कइल जाव. जब आदमी का लगे कहे के कुछ ना रहे तब ऊ खाली गाल बजावेला आ एही गाल बजवला के गलथेथी कहल जाला. गाल बजावल माने कि बिना मुद्दा पर अइले कुछ कहल. बस एह खातिर कि हमरा कुछ कहे के बा. अब गलथेथी संसद में भलही चल जाव एहिजा ना चलि पाई. एहिजा त हमरा मुद्दा पर रहे के पड़ी. कवनो पंचायत भा बइठक तबे सफल होला जब लोग बतकही करे बाताबाति ना. बतकही आ बतियावल में हालांकि कबो कबो तनी फरक पड़ जाला. बतकही सुनासुनीओ के कहल जाला. जब कवनो बाति पर बहसा बहसी होखे लागो तब ऊ बतियावल ना रहि जाव बतकही हो जाले. बतफरोश आ बुतफरोश में बस अतने फरक होला कि एगो बात बनावेला दोसरका बुत भा मूर्ति. आजु जब रउरा एकरा के पढ़त बानी त चारो ओर नया साल के जोश आ उमंग पसरल बा. सभे नया शुरूआत करे के योजना बनावत होई. बाकिर हमेशा याद राखीं, कवनो योजना के सफलता एही मे होला कि ओकरा के बतियावहीं भर खातिर ना राखल जाव बलुक ओकरा के अमली जामा पहिरावल जाव, ओह पर अमल कइल जाव. आशा करब कि रउरो सभे अपना नयका योजना पर अमल करब आ सफलता का राह पर आगा बढ़ब. हमरो बहुत बहुत शुभकामना बा रउआ खातिर.\nOne thought on “बतकुच्चन – ४१”\nगलथेथी भा गलथेथरई से इयाद आइल गाँव में खेल खेलत समय लोग खूब गलगोदई भी करे।\n…हर बेर की तरे राउर इ बतकुच्चन भी बात की बात में निकलि के बात के बतंगड़ बनवले बिना बतकुच्चन के सार्थक अउर तार्किक क देहलसि। धन्यवाद।\nपूरा अँजोरिया (परिवार, पाठक लोग, भोजपुरिया लोग) के नया साल के हार्दिक शुभकामना।


रक्षा मंत्रालय पहिला बेर देवीशक्ति का जिम्मे – भोजपुरी पंचायत\nमीडिया के अटकर पचीसी के एक बेर फेरु झूठ करत नरेन्द्र मौदी अपना मंत्रीमंडल के पुनर्गठन क दीहलें. कवनो मीडिया ई बदलाव का बारे में सही खबर ना जुटा पावल आ इहे बतावत बा कि देश के कमान एगो मजबूत हाथ में बा आ एगो सुखद बदलाव के आशा कइल बेकार नइखे जाए वाला.\nसबले बड़ खबर निर्मला सीतारमण के रक्षामंत्री बनला के मानल जा सकेला. पहिला बेर कवनो महिला मंत्री का जिम्मा ई विभाग आइल बा. एकरा पहिले इन्दिरा गाँधी जरुरे अपना सरकार में एह मंत्रालय के एक बेर सम्हार चुकल बाड़ी.\nPosted in नारी जगत


महुआ टीवी पर मनोज तिवारी फिल्मोत्सव – Anjoria\nभोजपुरी के पसंदीदा चैनल महुआ टीवी पर भोजपुरी सिनेमा के सुपरस्टारन के बेहतरीन फिल्मन के फिल्मोत्सव मनावल जा रहल बा. एह दौरान हर हफ्ता एगो सुपर स्टार के फिल्म रोज देखावल जाई. अगस्त महीना से शुरु भइल एह शृंखला के पहिला महोत्सव मनोज तिवारी का नामे बा. १ अगस्त से ७ अगस्त का बीच मनोज तिवारी के पन्द्रह ग बेहतरीन फिल्म देखावल जाई.\nई सूचना लिखत घरी तक बलमा ४२०, पूरब, बन्धन टूटे ना, आ मुन्ना पाण्डेय बेरोजगार देखावल जा चुकल बा. आजु रात साढ़े दस बजे से सौगन्ध देखावल जाई. काल्हु ३ अगस्त के दुपहरिया डेढ़ बजे से देवा आ रात साढ़े दस बजे से पप्पू के प्यार हो गइल, ४ अगस्त के जनम जनम के साथ आ राजा ठाकुर, ५ अगस्त बियफे का दिने प्यार के बन्धन आ धरतीपुत्र, आ ६ अगस्त शुक का दिने दरोगा बाबू आई लव यू आ ससुरा बड़ा पइसावाला देखावल जाई.\nPrevious Post: टटका खबर, अतवार, १ अगस्त\nNext Post: चार गो भोजपुरिया दिग्गज शामिल बाड़े सुर-संग्राम-२ में


प्रयोगकर्ता वार्ता:Saddam9493 - विकिपीडिया\nस्वागतम्! नमस्कार Saddam9493 जी, भोजपुरी विकिपीडिया पर राउर बहुत स्वागत बा!\nSaddam9493 जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Saddam9493&oldid=626186" से लिहल गइल


Today is Gulzar s birthday read howapainter turned lyricist and then director Bhojpuri: आज ह गुलजार साब के जन्मदिन, पढ़ीं कइसे गाड़ी के पेंटर से बनलें गीतकार आ फेर डायरेक्टर – News18 Hindi\nBhojpuri: आज ह गुलजार साब के जन्मदिन, पढ़ीं कइसे गाड़ी के पेंटर से बनलें गीतकार आ फेर डायरेक्टर\nगुलजार के जन्म 18 अगस्त 1934 के पंजाब के झेलम जिला में दीना में भइल जवन अब पाकिस्तान में बा. उनकर बाबू जी के दू गो बियाह रहे. गुलजार दुसरा बियाह से अकेले बेटा रहलें. उनके बाबू जी के नाम माखन सिंह कालरा अउरी माई के नाम सुजान कौर रहे.\nLast Updated : August 19, 2021, 21:05 IST\n‘मोरा गोरा अंग लेइले, मोहे श्याम रंग देइ दे’ से ‘बीड़ी जलइले जिगर से पिया’ ले, ‘तुझसे नाराज नहीं जिंदगी हैरान हूं मैं’ से ‘कजरारे-कजरारे तेरे कारे-कारे नैना’ ले, ‘ओ माझी रे, अपना किनारा’ से ‘जय हो’ ले, ई ह गुलजार साहब के रेंज. अद्भुत गीतकार, प्रख्यात शायर, महान निर्देशक, निर्माता गुलजार के आज यानी 18 अगस्त के जन्मदिन ह. सम्पूरन सिंह कालरा नाम के ई शख्सियत दुनिया भर में गुलजार भा गुलजार साब के नाम से जानल जालें. गुलजार के रचना संसार बहुत समृद्ध बा.\nउनके 17 गो नज़्म, गीत अउरी शायरी के संग्रह छपल बा. गुलजार के ‘त्रिवेणी छंद’ सृजक भी मानल जाला. उनके कुछ साल पहिले अंग्रेजी में उपन्यास भी आइल, नाम बा ‘टू’. ई उपन्यास बंटवारा के समय के त्रासदी के वर्णन बा. गुलजार एगो कॉमिक्स शृंखला ‘सुप्रीमो’ के स्क्रिप्ट सलाहकार भी रह चुकल बाड़ें. फिल्म, कला अउरी साहित्य जगत खातिर गुलजार बहुत कुछ कइले बाड़ें. उनके कृतित्व भुलाइल नइखे जा सकत. लइकन खातिर रचित उनके एगो गीत ‘जंगल जंगल बात चली है पता चल है’ एतना लोकप्रिय बा कि हेती चुकी लइको से कहब त उ ई गाना जरूर सुना दी.\nगुलजार के जन्म 18 अगस्त 1934 के पंजाब के झेलम जिला में दीना में भइल जवन अब पाकिस्तान में बा. उनकर बाबू जी के दू गो बियाह रहे. गुलजार दुसरा बियाह से अकेले बेटा रहलें. उनके बाबू जी के नाम माखन सिंह कालरा अउरी माई के नाम सुजान कौर रहे. बचपने में उनके माई मर गइली. गुलजार के बचपन बड़ा संघर्ष में बीतल. गुलजार 13 साल के रहलें जब गुलजार के परिवार पाकिस्तान छोड़ के भारत आ गइल. बंटवारा के दर्द अउरी आतंक उ झेललें. उनके परिवार इहाँ आके अमृतसर में बस गइल. गुलजार के आपन पढ़ाई बीचे में छोड़े के पड़ल. उ ओ बेरा रवींद्र नाथ टैगोर के खूब पढ़स.\nएगो गराज मैकेनिक से बनलें फिल्म के गीतकार\nबंबई अइलें त इहाँ रोजी रोटी खातिर एगो गराज में बतौर पेंटर काम कइल शुरू क दिहलें. उनके काम रहे डेन्ट भइल गाड़ियन के ठीक कइल, ओकरा पर पेंट मारल. बचपने से पढे-लिखे के शौकीन गुलजार खाली बेरा पढ़स और कविता लिखस. गराजवा के लगही एक बुकस्टोर वाला रहे जवन आठ आना के किराए पर दुगो किताब पढ़े खातिर देव. गुलजार के इहवें से पढ़े के लत लाग गइल.\nएगो रिपोर्ट के मुताबिक एक बेर मशहूर निर्माता-निर्देशक विमल राय के कार खराब हो गइल. संजोग से विमल ओही गराज पर पहुंचलन जहां गुलजार काम करस. विमल राय गराज में गुलजार के साहित्यिक किताबन के आस पास घेराइल देखलें त उनका आश्चर्य भइल. उ गुलजार से पुछलें कि हइ किताब के पढ़ेला. गुलजार कहले कि हम पढ़ेनी. विमल राय गुलजार से बड़ा प्रभावित भइलें आ उनका के अगिला दिने अपना ऑफिस में मिले खातिर बोलवलें. जब गुलजार पहिला बार विमल राय के ऑफिस में गइलें त उनका से कहलें कि फेर गराज मत जइहs. एकर माने रहे कि विमल राय गुलजार के प्रतिभा चिन्ह लेले रहलें आ उनके आपन सहायक बना लेहलें.\nहालांकि एह से उनके बाबूजी खुश ना रहलें कि उनके बेटा लेखक बनत बा. एकरे चलते उ आपन पेन ने गुलजार दीनवी आ बाद में खाली गुलजार रख लेहलें. उनके 1960 में फ़िल्म श्रीमान सत्यवादी में चार गो गाना लिखल रहे. इहे फ़िल्म से उनके गीतकार के करियर के शुरुआत भइल.\nबिमल राय के निर्देशन में साल 1963 में फिल्म ‘बंदिनी’ आइल. ई फिल्म के सब गाना शैलेंद्र लिखलें बाकिर एगो गाना बिमल राय गुलजार से लिखववलें. गाना रहे ‘मोरा गोरा अंग लेइ ले, मोहे श्याम रंग देइ दे’. ई गाना फ़िल्म के यूसपी बनल आ फिलिम के साथे गनवो खूब चलल. इहे समय रहे कि गुलजार के प्रतिभा दुनिया के सामने आ गइल आ उनके भाग बदल गइल. गुलजार एक से बढ़के एक हिट गाना देलें बाड़ें जइसे – चल छैयां-छैयां, चप-चप चरखा चले, छोड़ आये हम वो गलियां, नाम गुम जाएगा, आने वाला पल जाने वाला है, दिल ढूंढता है फिर वही फुरसत के रात दिन आदि.\nगीतकार के बाद फ़िल्म निर्देशक भी बनलें\nगुलज़ार के 1963 के बाद लगातार फ़िल्मन में गाना लिखे के अउरी पटकथा-संवाद लिखे के भी मौका मिले लागल. 1968 में ऋषिकेश मुखर्जी के निर्देशन के फ़िल्म ‘आशीर्वाद’ में उ पटकथा-संवाद लिखलें. ई फ़िल्म बहुत सराहल गइल अउरी अवार्ड भी पवलस. फ़िल्म के हीरो अशोक कुमार के त राष्ट्रीय फ़िल्म पुरस्कार मिलल. फ़िल्म गुड्डी (1971) में गुलज़ार के लिखल गीत ‘हमको मन की शक्ति देना’ आजुओ एतना लोकप्रिय बा कि कई गो स्कूल में इहे प्रार्थना में गावल जाला. गुलजार फ़िल्म आनंद (1971) के भी पटकथा लिखले रहलें अउरी खामोशी (1970) के भी. ई दुनु फ़िल्म क्लासिक सुपरहिट बा. साल 1971 में उ मेरे अपने फ़िल्म से बतौर निर्देशक डेब्यू कइलें आ ओकरा बाद कई गो शानदार फ़िल्म बनवलें जवन आज भी क्लासिक सिनेमा के मिसाल बा. उ 1972 में परिचय और कोशिश दुगो फ़िल्म बनवलें. कोशिश में बहिर अउरी बउक पति पत्नी के संघर्ष पर कहानी आधारित रहे अउरी एकरा खातिर संजीव कुमार के राष्ट्रीय फ़िल्म पुरस्कार मिलल. उ संजीव कुमार के साथे आंधी, नमकीन आ अंगूर फ़िल्म भी कइलें. गुलज़ार के फ़िल्म माचिस 1996 में आइल अउरी 1999 में हुतुतु आइल. ई उनके निर्देशन के आखिरी फ़िल्म रहे. 2016 में उ अनिल कपूर के बेटा हर्षवर्धन कपूर के फ़िल्म मिरज्या खातिर पटकथा-संवाद लिखले रहलें ह.\nगुलज़ार लइकन खातिर भी बहुत कुछ लिखले पढले. कई गो एनिमेशन फ़िल्म आ टीवी सीरीज में उनके योगदान रहल बा. मोगली के टाइटल ट्रैक होखे भा मोटू पतलू फ़िल्म सीरीज के गीत, गुलजार लिखले बाड़ें.\n1973 में गुलजार हीरोइन राखी से बियाह कर लिहलें. दुनु जाना से एगो बेटी भइल. बेटी जब लगभग डेढ़ बरिस के रहे तबे दुनु जाना के रिश्ता टूट गइल आ दुनु जाना दूर हो गइल लोग बाकिर कबो तलाक ना लिहल लोग. बेटी मेघना गुलज़ार के माई बाप दुनु के प्यार मिलल बा अउरी उ एह बेरा सफल फ़िल्म निर्देशक बाड़ी. राज़ी, छपाक, तलवार उनकरे निर्देशित फिल्म ह.\nगुलज़ार के शानदार काम के इनाम के रूप में उनका खूब अवार्ड मिलल बा. जइसे5गो राष्ट्रीय फ़िल्म पुरस्कार, 22 गो फ़िल्मफेयर अवार्ड्स, एगो साहित्य अकादमी अउरी 2008 में आइल हॉलीवुड फिल्म ‘स्लमडॉग मिलेनियर’ के गाना ‘जय हो’ खातिर ऑस्कर अवार्ड आ ग्रैमी अवार्ड मिलल बा. उनके साल 2012 में फ़िल्मन खातिर अमूल्य योगदान देबे खातिर ‘दादा साहब फाल्के अवार्ड’ भी दिहल गइल. गुलजार साहब के 2004 में पद्म भूषण से भी सम्मानित कइल गइल बा.\nजन्मदिन के शुभकामना गुलजार साहब.\n(लेखक मनोज भावुक भोजपुरी साहित्य और सिनेमा के जानकार हैं. यह उनके निजी विचार हैं. )


टटका खबर (बुध, 26 अगस्त 2015) – टटका खबर\nटटका खबर (बुध, 26 अगस्त 2015)\nलागत बा कि बाकायदा साजिश क के देश के शांति भंग करे के कोशिश का तहत गुजरात में पटेल समुदाय के भड़कावल गइल बा. पटेलन के अगुआई के दावा करे वाला हार्दिक पटेल आआपा के केजरीवाल के नजदीकि रहल बा आ ओकरा समर्थन में अरविन्द केजरीवाल आ नीतीश कुमार खुल के सामने आ गइल बाड़े. हालांकि नीतीश के समर्थन दिहला पर शरद यादव के कहना बा कि ई नीतीश के निजी राय हो सकेला. शरद यादव कहलन कि पटेल लोग समृद्ध आ विकसित बा अ ओह लोग के गरीबन के पेद पर डाका ना डाले के चाहीं. पता ना लालू आ शरद यादव जइसन लोग के खानदान के मिले वाला आरक्षण से बाकी गरीबन के पेट पर डाका पड़ेला कि ना.\nगुजरात के बवाल पर प्रधानमंत्री मोदी सभका से शांति बनवले राखे के गोहार लगवले बाड़न. कहलन कि गाँधी आ सरदार पटेल के भूमि पर एह तरह के हिंसा चिंता वाली बात बा. हिंसा से आजु ले केहु के भल नइखे भइल. हर मुद्दा के समाधान शांति से कइल जा सकेला. गुुजरात में बवालियन के काबू करे का फेर में पुलिस के गोली ले चलावे के पड़ गइल. एह बवाल मेंं छह लोग के जानो चल गइल बा आ करोड़ों के नुकसान भइल बा. कई शहरन में कर्फ्यू लगा के राखल बा.\nकेन्‍द्र सरकार के कर्मचारियन ला बनावल गइल सातवां वेतन आयोग के अउरी चार महिना के टाइम दे दीहल गइल बा.\nउच्‍चतम न्‍यायालय साल 2012 में केरल का लगे समुद्र में दू गो मछूआरन के हत्या करे वाला इटली के दू गो नौसैनिकन का खिलाफ अदालती कार्यवाही रोक दिहले बावे. एह खातिर भारत आ इटली दुनू के सरकार निहोरा कइले रहुवे. अगिला सुनवाई अब अगिला साल जनवरी में कइल जाई.\nकरिया धन पर काबू करे ला भारत आ सेशेल्स का बीच समझौता हो गइल बा. भारत आइल सेशल्‍स के राष्‍ट्रपति जेम्‍स एलिक्‍स मिशेल आ पीएम मोदी का बीच बातचीत का बाद एह पर दस्तखत हो गइल. एकरा अलावे चार गो अउर समझौतो पर दस्तखत भइल बा.\nउधमपुर आतंकी हमला का दौरान गिरफ्तार पाकिस्तानी आतंकी मोहम्‍मद नवेद आजु जम्‍मू में मजिस्‍ट्रेट का सोझा आपना इकबालिया बयान दिहलसि. आजु एगो आतंकी के बारामूला में भइल मुठभेड़ में मार गिरवले सुरक्षा बल के जवान.\nपीएम के एलान कइल बिहार पैकेज के झूठ के पुलिंदा बतावे वाला नीतीश के आलोचना करत भाजपा कहले बिया कि नीतीश कुमार के आपन हार तय लागत बा एहीसे ऊ एह तरह के बयान देत बाड़ें. भाजपा नेता आ परिवहन अउर राजमार्ग मंत्री नितिन गडकरी कहलन कि सवा लाख करोड़ रूपिया के पैकेज के एक-एक बात सही बा आ सगरी पर अमल कइल जाई.\nबाम्बे स्टाक एक्सचेंज में मंगल का दिने उतार-चढाव का बीच आखिर में बिकवाल फेरू हावी हो गइलें आ सेंसेक्स 318 अंक गिरके 26 हजार से नीचे चल गइल. निफ्टीओ में 89 अंक के गिरावट दर्ज भइल. रुपिया डालर का मुकाबले चार पइसा कमजोर हो गइल.\nमहिला एथलीट टिंटू लूका रियो ओलंपिक के आठ सौ मीटर स्‍पर्धा खातिर क्‍वालीफाई कर लिहली बाकिर चीन के राजधानी पेइचिंग में चलत विश्व एथलेटिक्स प्रतियोगिता में अगिला दौर में ना जा सकली आ सतवां जगहा रह गइली.\nकर्नाटक उच्च न्यायालय सानिया मिर्जा के दिहल जाए वाला राजीव गांधी खेल रत्न पुरस्कार पर रोक लगाके केन्द्र सरकार के नोटिस जारी कइले बावे. पैरा एथलीट एच एन गिरिशा के कहना बा कि सानिया के मुकाबले ऊ एकर बढ़िया हकदार बाड़ी.\nयूपी के नयका लोकायुक्त के बहाली का मामिला में राज्यपाल आ राज्य सरकार के बीच चलत मतभेद पर विधानसभा में मंत्री लोग एकरा पर आपन आपत्ति दर्ज करावल. जबकि राज्यपाल पर सदन में चरचा ना कइल जा सके.\nइलाहाबाद में दू गो नवहियन आ एगो नवहिन के लाश रेलवे लाइन से बरामद भइल बा. एगो नवही आ नवहिन फाफामऊ के कोचिंग में पढ़त रहलें आ कर्जन पुल का लगे रेलगाड़ी से कटा के आपन जान दे दिहलें. दुसरका नवही के लाश टैगोर टाउन इलाका में रेल लाइन पर मिलल.\nविधान सभा चुनाव के तइयारी का बारे में बतियावे खातिर बिहार के मुख्य निर्वाचन पदाधिकारी अजय नायक के काल्हु बुध का दिने नई दिल्ली बोलवले बावे चुनाव आयोग.\nराजद विधायक केदारनाथ सिंह आजु छपरा के स्थानीय अदालत में समर्पण कर दिहले. केदार नाथ सिंह पर जदयू के विधायक रहल उपेन्द्र सिंह के अंगरक्षक के हत्या करे के आरोप बा.\nबिहार भर में मंगल दुपहरिया से जोरदार बरखा होखे के खबर बा. पूर्वांचलो में बरखा भइल बा आ अगिला कुछ दिन ले लगातार बरखा के मौसम बनल रहीं.\nसिवान जिला के महादेवा ओपी इलाका के गौशाला रोड में मंगल का दिने एगो पिकअप वैन के धक्का से एगो नवही के मौत का बाद लोग जम के बवाल काटल आ ओह पिकअप बैन में आग लगा दीहल.\nमुंबई के शीना बोहरा मर्डर केस पूरा चरचा में आ गइल बा. सभे जाने चाहत बा कि आखिर का बात रहुवे जवना चलते एगो महतारी अपना बेटी के बहिन बता के रखले रहुवे आ बाद में ओकर जान ले लिहलसि. स्टार इंडिया के सीओ रहल पीटर मुखर्जी से शादी करे वाली इंद्राणी के ई तिसरका शादी रहुवे आ शीना दोसरका मरद से भइल बेटी रहुवे. बाकिर पीटर के अब पता चलल बा कि शीना उनुका बीबी के बहिन ना बेटी रहुवे. तीन बरीस पहिले शीना के हत्या करा के लाश गायब कर दीहला का बाद इंद्राणी सभका से कह दिहली कि ऊ केहू का साथे अमेरिका चल गइल बिया.\nअमेरिका के वर्जिनिया में एगो लाइव टीवी शो के दौरान दू गो पत्रकारन के गोली मारके हत्या क दीहल गइल. अगर अमेरिका का तरह भारतो में गनकल्चर रहीत त पता ना एहिजो कई गो पत्रकारन के हत्या हो गइल रहीत. काहे कि कई बेर टीवी पत्रकार हर मर्यादा लांघ देलें आ एकतरफा रिपोर्टिग करे लागेलें.\nएगो ऑनलाइन डेटिंग साइट एशले मेडिसन डॉट कॉम के गाहकन के साँस रुकल बा जब से खबर आइल बा कि साइट के ग्राहकन के जानकारी लीक हो गइल बा आ छिनरपन करेवाला लोग मने मन गोहरावत बा कि उनुकर नाम एह लिस्ट में मत होखो. भेद खुल गइल त केहू के मुँह देखावे जोग ना रह जाई लोग. एह साइट के नारा रहुवे जिनगी छोट बा एही में अफेयर चला ल.\nकेन्द्र सरकार काल ड्राप पर काबू करे खातिर कंपनियन पर दबाव बनावत एह तरह के कंपनियन पर जुर्माना लगा सकेले.\nपाकिस्तान के सर्वोच्च न्यायालय खैबर पख्तूनख्वा प्रांत में कट्टरपंथियन के भसावल एगो हिंदू मंदिर के फेरू से बनवावे के आदेश दिहले बावे. एह मामिला के अगिला सुनवाई7सितंबर के होखे वाला बा. ठीके कहल जाला कि बंदो घड़ी दिन में दू बेर सही समय बतावेले.\nभारत के एगो उद्योगपित संजीव मेहता देश पर सौ साल ले राज करे वाली ईस्ट इंडिया कंपनी के खरीद लिहले बाड़े. साल 1600 में शुरु भइल ई कंपनी 17वीं आ 18वीं शताब्दी में दुनिया पर राज करत रहुवे.\nदिल्ली के मुख्यमंत्री अरविन्द केजरीवाल बियफे का दिने नीतीश कुमार का साथे मंच साझा करे वाला बाड़न.\nऔवैसी के गोल जबसे बिहार में चुनाव लड़े के एलान कइले बा तबसे सेकूलर कहाए वाला गोलन के साँस रुक गइल बा. भाजपा औवैसी का खिलाफ कुछु नइखे बोलात बाकिर बाकी गोल बेचैन हो गइल बाड़ें. भाकपा त भाजपा आ ओवैसी का बीच कवनो साँठगाँठ के आरोप लगावत दुुनू के खेल के भंडाफोड़ करे के बात करत बिया. भाकपा के महासचिव एस सुधाकर रेड्डी के कहना बा कि एआईएमआईएम के बिहार में चुनाव लड़ला से मजहबी आधार पर ध्रुवीकरण हो सकेला जवना के फायदा भाजपा के हो जाई.\nपहिला बेर कवनो औरत उत्तर प्रदेश के कवनो विश्वविद्यालय के प्रॉक्टर बनल बाड़ी आ ई गौरव मिलल बा लखनऊ विश्वविद्यालय अंग्रेजी विभाग के अध्यक्ष प्रो. निशी पांडेय के जिनका के लखनऊ विश्वविद्यालय के नयका प्रॉक्टर बनावल गइल बा. पिछला प्राक्टर प्रो. मनोज दीक्षित के इस्तीफा दे दिहला का बाद निशि पाण्डेय के प्राक्टर बनावल गइल बा.\nहाशिमपुरा दंगा पीड़ितन के मुआवजा देबे में यूपी सरकार के पक्षपात पर हाई कोर्ट जब सवाल पूछलसि त सरकार से जवाब दीहल नइखे बनत. एह दंगा में नाहियो त तीन सौ लोग के जान गइल रहुवे बाकिर सरकार एगो खास मजहब के 42 लोगे के मुआवजा देत बिया. बाकी लोग के रामभरोसे मान लिहल गइल बा.\nTags: News in Bhojpuri, टटका खबर, भोजपुरी में खबर.


devendra-gautam - Latest hindi news, हिंदी न्यूज़ लाइव on News18 हिंदी\nहोम » बाइलाइन » देवेंद्र गौतम\nदेवेंद्र प्रसाद सिन्हा उर्फ देवेंद्र गौतम, जन्म , 8.1.1955, आरा (बिहार), 1976-77 से साहित्य सृजन और पत्रकारिता के क्षेत्र में सक्रिय, एक ग़ज़ल संग्रह प्रकाशित और सहपर अवार्ड से पुरस्कृत\nझारखंड में मुख्यमंत्री हेमंत सोरेन सरकार सरना धर्मकोड के प्रस्ताव पारित कर केंद्र सरकार के भेज देले बा. 2021 के जनगणना में आदिवासी लोगन खाती सरना धर्मकोड के प्रावधान लागू करे के मांग वाला इस मसला अब केंद्र के पाला में चलि गइल बा. बाकी बीजेपी के सामने एकरा के लेके अलग दिक्कत बा....\nउत्तर प्रदेश, बिहार, झारखंड December 2, 2020, 1:26 pm IST\nअपना विशेष निर्माण के कारण ताज महल दुनिया भर में अचरज मानन जाला. त ताज महल पर साहित्यकार लोग भी खूब लिखले बा. एकरा बारे में कथा, कहानी आ कविता भी खूब लिखल गइल बा....\nउत्तर प्रदेश, बिहार, झारखंड November 27, 2020, 2:47 pm IST\nजब महान रचनाकार के चर्चा होला त उनकर सामयिकता पर भी विचार कइल जाला. अइसे त गालिब के सर्वकालिक शायर मानल जाला लेकिन 1857 के बिद्रोह के चिंगारी पर उनकर एगो दूगो शेर ही मिल पावेला, जबकि मीर समय पर ढेर चिंतित लउकेलें. ...\nउत्तर प्रदेश, बिहार, भोजपुरी न्यूज़ November 25, 2020, 4:04 pm IST


Maharana Pratap wasasymbol of bravery know why it is important to remember him Bhojpuri: शौर्य, त्याग, पराक्रम के प्रतीक हवन महाराणा प्रताप, जानीं काहें उनका के याद करेके चाहीं– News18 Hindi\nBhojpuri: शौर्य, त्याग, पराक्रम के प्रतीक हवन महाराणा प्रताप, जानीं काहें उनका के याद करेके चाहीं\nमहाराणा प्रताप अपना धर्म के पालन कइले। राज्य के रक्षा आ राज्यवासी के सेवा उनुकर धर्म रहे। उनकर असली नांव रहे प्रताप सिंह बाकिर उनुका वीरता, शौर्य, त्याग, पराक्रम आ दृढ़ प्रतिज्ञा के कारण उनुकर नांव परल महाराणा प्रताप।\nमहाराणा प्रताप के असली नांव रहे प्रताप सिंह बाकिर उनुका वीरता, शौर्य, त्याग, पराक्रम आ दृढ़ प्रतिज्ञा के कारण उनुकर नांव परल महाराणा प्रताप. एही संदर्भ में एगो ग्रामीण कहानी सुनीं- एगो अध्यापिका महतारी से उनुकर 15 साल के बेटा पुछलस कि महाराणा प्रताप अपना राज्य के रक्षा खातिर जीवन भर संघर्ष कइले. त आखिर उनुका के का मिलल? ऊ कुछ बिंदु पर समझौता क लेले रहिते त सुख से जीवन बितइते. त महतारी कहली कि तब आजु महाराणा प्रताप के केहू नावो ना लीत. लइका पुछलस कि काहें?\nत महतारी कहली कि भोग- विलास में डूबल आदमी के कौनो इतिहास ना होला. ओकरा के मनुष्य का रूप में ना, कीड़ा मकोड़ा के रूप में जानल जाला. जे पुरुषार्थ आ पराक्रम देखावेला ओकरे के याद कइल जाला आ ऊहे अमर होला. राजा मान सिंह के केहू याद करेला? ना नू. काहें से कि मान सिंह में पराक्रम तत्व गायब रहे. महतारी अपना बेटा से प्रश्न कइली कि- मनुष्य के कर्तव्य का ह? बेटा कहले कि आपन जीवन सही ढंग से जीयल मनुष्य के कर्तव्य ह. महतारी पुछली कि जीवन के सही ढंग माने? बेटा के कुछ बुझइबे ना कइल कि का कहसु. उनुका के चुप देखि के महतारी कहली कि भगवान श्री कृष्ण , गीता के सोलहवां अध्याय के 24 वां श्लोक में कहले बाड़े कि -\nतस्माच्छास्त्रम् प्रमाणम् ते कार्याकार्यव्यवस्थितौ ।\nज्ञात्वा शास्त्रविधानोंक्तं कर्म कर्तुमिहार्हसि ॥\nमाने – का करेके चाहीं आ का ना करेके चाहीं, एकर निर्णय करे खातिर शास्त्रे प्रमाण बा. शास्त्र के विधान के जानिके तोहरा ओहीके अनुसार आचरण करेके चाहीं. शास्त्र का कहता? धर्म, अर्थ, काम आ मोक्ष के सम्यक रूप से पालन करेके कहता.\nमहाराणा प्रताप अपना धर्म के पालन कइले. राज्य के रक्षा आ राज्यवासी के सेवा उनुकर धर्म रहे. एही से उनुका के अर्थ मिलल. काम माने महाराणा प्रताप के कामना का रहे? कि कौनो भी परिस्थिति में मनुष्यता के हनन ना होखे, वैचारिक शुद्धता के हनन ना होखे. सबसे बड़ ई कि कठिन परिस्थिति देखि के पलायन के विचार मन में ना उठे. हार के विचार मन में ना उठे. मन कौनो भी परिस्थिति में डांवाडोल ना होखे. त बेटा के समुझ में आइल कि मनुष्य रूप में भगवान जब हमनी के पैदा कइले बाड़े त हमनियो के कुछ कर्तव्य होला. खाली इंद्रिय सुख के सुख ना कहल जाला.\nमहाराणा प्रताप अपना संघर्ष से ई सिखा के गइले कि एगो मनुष्य के कइसे अपना जिम्मेदारी के पूरा करेके प्रति दृढ़ रहे के चाहीं. शत्रु के ह? ई एगो व्यापक प्रश्न बा. ऋषि- मुनि लोग इंद्रिय के शत्रु कहले बा, गीता में भी इंद्रिय के शत्रु बतावल बा. जदि इंद्रिय कंट्रोल में नइखे त ऊ शत्रु बिया आ जदि कंट्रोल में बिया त राउर विजय बा. राणाप्रताप के क्षमता अपना भीतर आ बाहर दूनो के कंट्रोल करेके रहे. पूरा सेना उनुका नियंत्रण में रहे. इहे नियंत्रण जेकरा में आ जाई ऊ असली पुरुषार्थ के मालिक हो जाई. बाकिर बेटा फेर पुछलस कि मनुष्य खाली संघर्षे करे खातिर धरती पर आइल बा का? आखिर ओकरा सुख भोग करेके अधिकार नइखे? त महतारी पुछली कि सुख- भोग के परिभाषा का ह? बेटा कहले कि मनुष्य के हमेशा कड़ा ना रहेके चाहीं. लचकदार रहे के चाहीं, शांति खातिर कहीं- कहीं समझौता क लेबे के चाहीं. तबे सुख के परिस्थिति बनी. महतारी पुछली कि जदि हमरा पर केहू अत्याचार करे आई त तूं ओकरा से शांति करे खातिर समझौता क लेब? त बेटा कहले कि सवाले नइखे पैदा होखत. हम तोहरा रक्षा खातिर जान दे देब. त महतारी कहली कि ओहीतरे अपना मातृभूमि खातिर महाराणा प्रताप अंत तक संघर्ष कइले, अपना सिद्धांत पर अड़ल रहि गइले, भले कुछ हाली दुख उठवले बाकिर ऊहे उनकर सुख रहे. जब आदमी बड़ आ सार्थक उद्देश्य खातिर दुख उठावेला त ऊहे दुख सुख में रूपांतरित हो जाला.\nमहाराणा प्रताप कौनो जाति भा धर्म के विरोधी ना रहले बल्कि एगो आदर्श भारतीय वीर के प्रतीक रहले ह. अपना राज्य के सीमा के रक्षा आ कर्तव्यपरायणता पर दृढ़ता उनुका के महान बनवलस. उनकरा संगे भामा शाह के नांव भी अमर बा. अपना मित्र के सैद्धांतिक लड़ाई खातिर एगो बड़ राशि के दान के कारण भामा शाह हमेशा अमर रहिहें. जे जइसन रहेला ओकरा के ओइसने संग- साथ मिल जाला. जइसे उनुकर घोड़ा चेतक. बिजली के फुर्ती वाला चेतक, अपना मालिक के बचावे खातिर कुछू करेके तेयार रहे. ओकर दउरे के स्पीड के तुलना तेज हवा से कइल जात रहे. ओकरा में कतना गुण रहे एकर गणना आजु ले केहू ना क पावल. हल्दी घाटी (1576) के युद्ध में चेतक अपना अद्वितीय स्वामिभक्ति, बुद्धिमत्ता आ वीरता के परिचय दिहलस. युद्ध में बुरी तरह घायल भइला पर भी महाराणा प्रताप के सुरक्षित रणभूमि से निकालि के चेतक एगो बरसाती नाला के लांघि के अंत में वीरगति के प्राप्त भइल.\nहिंदी कवि श्याम नारायण पाण्डेय रचित प्रसिद्ध महाकाव्य “हल्दी घाटी” में चेतक के पराक्रम आ ओकर स्वामिभक्ति के मार्मिक वर्णन बा. आज भी राजसमंद के हल्दी घाटी गांव में चेतक के समाधि बा. मेवाड़ में चेतक के स्वामीभक्ति पर आज भी लोकगीत गावल जाला. महाराणा प्रताप के भाला के वजन 81 किलो रहे. उनका कवच के वजन 72 किलो रहे. महाराणा प्रताप भाला, ढाल, दू गो तलवारें, कवच लेके युद्ध में जात रहले ह, जौना के कुल वजन 208 किलो रहे. त सोचीं 208 किलो के हथियार लेके महाराणा प्रताप एतना आक्रामक ढंग से लड़सु कि विरोधी सेना भय से कांपि जाउ. त एतना पराक्रम वाला व्यक्ति के काहें ना बार- बार याद कइल जाई. बाकिर महाराणा प्रताप के कौनो जाति- धर्म से ना जोड़ि के भारतीय पुरुष के प्रतीक के रूप में याद कइल जाउ आ उनुका से प्रेरणा लिहल जाउ त बहुत कुछ सीखे के मिली. काहें से कि महाराणा प्रताप भारत के शक्ति पुरुष रहले. उनुका के बार- बार प्रणाम बा. (विनय बिहारी सिंह वरिष्ठ स्ंतभकार हैं. यह उनके निजी विचार हैं.)


भोजपुरी लिखे पढ़े के कठिनाई आ काट – Anjoria\nनिबन्ध भाषा साहित्य\nभोजपुरी लिखे पढ़े के कठिनाई आ काट\nApr 12, 2012 निबन्ध, प्रकाश उदय, भाषा, भोजपुरी\nडा॰ प्रकाश उदय\nभाषा-विज्ञान में जवना के भाषा कहल जाला, तवना में, जवन कहे के होला, जतना आ जइसे, तवन कहा पाइत ततना आ तइसे, त केहू के ‘आने कि’ ‘माने कि’, ‘बूझि जा जे’ भा ‘जानि जाईं जे’ काहे के कहे के परित, काहे के कबो कविता, कबो कहनी, कबो कुछ, कबो कुछ में अपना भाषा के कबो ताने-नवावे, कबो धिरावे-नचावे के परी, काहे के उरेहे परित चित्र, गढ़े परित मूरत, काहे के गोपी लोग के ‘बैननि’ से ‘नैकु’ कहला का बादो ‘अनेकु’ कहे के परित ‘नैननि’ से आ रहल-सहल सब कुछ अपना हिलल-हिया-हिचकीनि-से!\nआ जवन कहल जा सकेला, जतना आ जइसे, तवन लिखल जा सकित, ततना आ तइसे, आ लिखलका के पढ़ल जा सकित, ओतना आ ओंइसे, त आज मूर्धन्य ‘ष’ के उचार अलोपित ना हो गइल रहित, आ सोचीं, कतना मजा आइत, जब लता जी के गावल गीत अपना लिखइला का बाद पढ़ाइत त उनुके आवाज में पढ़ाइत, ओही लय-लोच के साथे! बाकी कइल का जाव, मनवा से त अक्सर लते जी के लय उठेला, कंठवा से फूटेला त लयवा निकहा लतहरइला लेखा लागे लागेला.\nअब ई बात दोसर बा कि कवनो-कवनो अइसनो हालत होला जवना में कह के ना कहाय, लिख के कहा जाला. ईहो बात दोसर बा कि कहलका उड़ जाला, लिखलका अड़ जाला, कि लिखतंग का आगा बकतंग काम ना करे, ईहो कि कहले जीभ ना धराय, लिखले हाथ धरा जाला.\n‘आने कि माने’ अतने, कि सभ चहलका कहा ना पावे, सभ कहलका लिखा ना पावे, सभ लिखलका पढ़ा ना पावे. खलिसा ईहे कि चहला से कम कहाला, कहला से कम लिखाला, लिखला से कम पढ़ाला. ईहो कि कबो-कबो चहला से अधिका कहा जाला, कहला से अधिक लिखा जाला, लिखला से अधिक पढ़ा जाला.\nअब ई दुख होखे चाहे सुख, दुनिया के कुल्हि भाषा के साथ बा जइसे, तइसे भोजपुरियो के साथे बा. भोजपुरी के साथे अलगा से का बा? जवन बा, तवन, जरूरी त नइखे कि खलिसा भोजपुरिए के साथे होखे, देश-दुनिया के दोसरो कवनो भाषा के साथे हो सकेला. अब ई त ना कहल जा सके कि दुनिया में भोजपुरिए एगो अइसन भाषा बा जवन बात-व्यवहार में अतना बा कि लिखा-पढ़ी में कम बा. ईहाँ एह बात के तनी बिलम के दोहरिया लेबे के काम बा. भोजपुरी लिखा-पढ़ी में कम बा त एसे ना कि लिखा-पढ़ी में कम बा, एसे कि बात-व्यवहार में जादे बा. आ जादे बा त जादे जन आ जादे जगह, दूनों में जादे बा.\nअतना जादे जगहन में, अतना जादे लोगन में अतना जादे कहात-सुनात भोजपुरी में जतना लिखाइल-पढ़ाइल बा, जतना लिखात-पढ़ात बा, तवन कम लागत बा, त लागते नइखे खलिसा, बड़लो बा. ना त, भोजपुरी साहित्य में जवन लिखित-लिखात बा तवना में आजो, पाठमूलक उपन्यास-कहानी के तुलना में श्रुतिमूलक कविता आ ओहू में गीतन के गमक सबसे अगवढ़ आ बढ़-चढ़ के ना आइत.\nभोजपुरी में लिखे-पढ़े के जवन कठिनाई बा तवना के भोजपुरी में लिखाय-पढ़ाय के एह कमी से जोड़ के देखल जा सकेला. ई एगो मुँहे लागल, काने सटल भाषा भाषा के हाथै लगावे, आखे सटावे में आवे वाला कठिनाई ह – आ एकर कवनो काट बा त इहे आ अतने बा कि एकरा लिखाय-पढ़ाय के कमी के कम कइल जाय. दूगो बात केतरी नी गँठिया लेबे लायक बा. एक त ई कि लिखे-पढ़े में कठिनाई के चलते, लिखाय-पढ़ाय में कमी नइखे, लिखाय-पढ़ाय में कमी के चलते लिखे-पढ़े में कठिनाई बा आ दोसर ई कि लिखहीं लायक लिखल जाई, तबहीं पढ़े लायक पढ़ा पाई.\nत, भोजपुरी में लिखा-पढ़ी के कठनाई जब बाद के बात बा, ‘कमी’ ओकरा पहिले के बात बा, त चाहीं त ईहे कि पहिलके बतिया प पहिले बतिया लेहल जाय, एह ‘कमी’ के ‘काहे’ में ना बहुत, त थोर-बहुत त चलिए लिहल जाय. असल में, भोजपुरियन के जोर जतना अपन कहला प रहल बा ओतना अपना आ अपने भाषा में कहला प नइखे रहल. असहीं ना भोजपुरी-भूगोल के कतने कवि ब्रजभाषा के भोजपुरी भइला प भाषा वैज्ञानिक लोग के केतने किन्तु-परन्तु लगावे के मोका मिल जाला. अब एकरा के बमड़ई कहे केहू, भा बड़पनई – भोजपुरियन के भरोसा ‘भाव अनूठो’ प रहल बा, ‘भाषा कोउ होय’. ओकरा हमेशा से एगो बड़ जमात में रहे के आदत रहल बा, अकसरुआ भइला के कवनो सजाय से कम नइखे मनले ऊ. भारत से बहरियो, जइसे मारीशस में, भोजपुरी भाषीय के सबसे बड़ जमात, अपना जमात के कुछ अवरु पसारे खातिर क्रियोल अपना लेलस आ अइसे कि भोजपुरी लागल बिसरे. परदेस कमाये गइला प दोसर भाषा-भाषी लोग जले भकुआइल रहेला तले त भोजपुरिया भाई लोग ओह परदेस के भाषा मे ढुक के भितरे से बतियावे लागेला. अब ई बात दोसर बा कि आपन भोजपुरी छोड़वले ना छूटे, आ भाई जी लोग चाहे अंग्रेजी बूके चाहे अरबी, हाँ अक्सर त मुँह बावते चिन्हा जाला कि कहाँ से चल के इहाँ चहुँपल बा लोग. असहीं, जब राष्ट्रभाषा के रुप मे हिन्दी के बात आइल त भोजपुरिया लोग ओकरा के अइसे अपनावल, अतना अगरा के, अपना भोजपुरी के भइला अतना बिसरा के, कि ईहो बिसर गइल कि हिन्दी ओह लोग के मातृभाषा ना ह, ओकरा के सीखे के होला, आ हिन्दिए ना, कवनो दूसरकी भाषा के सीखे के एके, इकलौता जरिया ह पहिलकी भाषा, मातृभाषा. एह बिसरला से, हो सकेला कि सु-फरलो होखे, बाकिर कु-फरल जादे. ई कु-फरलका हिन्दियो के खाता में गइल, भोजपुरियो के. हिन्दी के खाता में एहू तरे कि ओकर एगो राष्ट्रीय के बजाय प्रादेशिक छवि बन गइल, भोजपुरी के खाता में एहू तरे कि ओकरा अपना लिखाय-पढ़ाय के लते ना लागे पावल, आ आज जब हिन्दी के देशभाषिक पहचान देवे खातिर भोजपुरी के ओकरा से अलगा एगो आपन साहित्य-संपन्न पहचान के पुनरुपरावे के उपाय कइल जाता त अनेक में से एक कठिनाई भोजपुरी के लिखाय-बँचाय के लेके बा. का कइल जाय, लिखे-पढ़े के जवन मोसल्लम अभ्यास बनल भोजपुरियन के, तवन हिन्दी के साथे, तवना हिन्दी के साथे जवन साहित्य-भाषा बनल मुद्रण-तंत्र का जमाना में, ओकरा चाल से चाल, ताल से ताल मिलावत. अब भोजपुरी का करो, अपना स्वरुआ सुभाव से चल के ‘तें चल्’ लिखो कि हिन्दी के व्यंजनुआ सुभाव के बले ‘तू चलऽ’? भोजपुरी में त ‘चल’ आ ‘चलऽ’ के अलावा ‘चलि’ आ ‘चलु’ खातिर भी जगहा बा. ‘फलनवा चलि गइले’ खातिर भी जगहा बा आ ‘चलु चिलनवा, तोरा के देख लेब’ खातिर भी. बनारस ओर आके त भोजपुरी एकरा साथे एगो ‘चला’ अवरु जोड़ देला आ चाहेला कि एह ‘चला’ के आ हिन्दी के ‘चला’ के (जइसे ‘वह चला’) के ‘आ’ अतहत मत पढ़ल जाय. मुश्किल ई बा कि बरियात में ‘घोड़ा चली’, ‘हाथी चली’ के जवन ‘चली’ बा, ओह चली में जवन ‘ली’ बा, ओह ‘ली’ में जवन ‘ई’ बा, तवना के तनी अवरु बढ़ा के, तनी अउरु दिर्घिया के अगर ई कहीं कि ‘अब तू त चली जा’ त मतलब होई कि ‘अब तू त चलिये जा’, ‘अब तुम तो चले ही जाओ’. अब सोचीं कि ऊ दीर्घ से तनी कम दीर्घ पढ़ल जाय, भा अइसे लिखल जाय कि ऊ दीर्घ से तनी जादे दीर्घ पढ़ल जाय. एकर एक उपाय त ई बा कि कुछ संकेत बना लेहल जाय, ऊपर-नीचे कुछ खड़ी-पड़ी रेखा लगावे जइसन. बकिर ई कुल्ह चले वाला नइखे. सरलता से जटिलता के तरफ चलल ना आसान बा ना उचिते बा, उहो ओह जुग में जवन वर्णमाला से बहरिआव खातिर छटपटात बुझाता, जवन उकार-इकार तक लगावे के झंझट से बाँचत रोमन में एसमेसियावत बा! ह्रस्व ‘ए’ आ ह्रस्व ‘ओ’ वाला संकट हिन्दियो के साथे बा, आ एह संकट से बचे के पढ़निहार लोग खातिर कुछ नियम-कानून बनावल जा सकेला. आचार्य विश्वनाथ सिंह अपना ‘मानक भोजपुरी वर्तनी’ में कुछ बतलवलहूँ बाड़े. लिखे में कुछ लोग कुछ प्रयोग अपनी तरफ से चलावल, जइसे ‘चलऽ’ लिखे खातिर विकारी के बदले ‘अ’ लिख के चलअ\n, ई ना चलल. कुछ लोग पढ़निहारन प तनी जादहीं भरोसा क के खाली च आ ल लिख के छोड़ देहल, लोग जरुरत के मुताबिक ‘चल’ पढ़ लेवे चाहे ‘चलऽ’. एक उपाय त ई हो सकेला कि ‘चलऽ’ लिखे खातिर ‘च’ आ ‘ल’ के एके माथे, एके शिरोरेखा में ना लिखके, फरके-फरके लिख देहल जाय – च ल. बाकिर अँइसे छितरइला प लिखनिहार-पढ़निहार दूनो छितराये लगिहें. अइसना में पंच बीचे के राहें चलल ठीक मनिहें. हिन्दी में ‘चल’ लिखाला त ‘ल’ के ‘अ’ ना पढ़ाय त हिन्दिए के साथ पढ़े के अभ्यास में आइल भोजपुरिया पढ़वइया से ई उमेद राखल कि ऊ ‘ल’ के ‘अ’ के साथे पढ़ी, ठीक ना होई, आ ठीक ना होई एह उमेद का साथे ‘ल’ में हल के निशान लगावल. व्यंजनान्त खातिर हल लगवला से जादे व्यावहारिक होई अ-स्वरान्त खातिर विकारी लगावल. ‘चलऽ’ से काशिका वाला ‘चला’ के काम भी सँपर जाई.\nअब जब ‘चल’ के साथे चलिये देले बानी जा त चलीं, कुछ दूर अवरु चलल जाय, आ चल के पहुँचल जाय ‘चलऽता’ तक. एह ‘चलऽता’ के ‘ल’ के बाद विकारी ना लगावे के परित, अगर हिन्दी के ‘चलता है’ के ‘चल्ता है’ पढ़े के लत ना लागल रहित. एह लत का चलते हालत ई बा कि ‘नासऽता’ के ‘नासता’ लिखला प ‘नास्ता’ पढ़ात देरी ना लागी. ओंइसे ‘चलऽता’, ‘घूमता’ जइसन शब्दन में विकारी लगावे से बाँचे खातिर, आ भरसक बाँचही के चाहीं, एगो व्यावहारिक उपाय ई बा कि ‘चलत बा’, ‘घूमत बा’ लिखल जाय. एहू से कि धीरे धीरे कुछ लोग खातिर विकारी लगावल भोजपुरी में लिखला के चिन्हासी बन गइल बा आ ऊ लोग ‘ल’, ‘द’, ‘त’, ‘प’ हँ’ जइसन एकाखरियो शब्दन प अद-बद के विकारी लगा देला – तू दऽ, तू लऽ, पेड़ पऽ…. . द-ल के केहू दऽ-लऽ लिखे, तवना से बढ़िया बा कि कुछ भोजपुरी क्षेत्रन मे प्रचलित द्या भा देउ-लेउ भा देव-लेव लिखाय. भोजपुरी लिखनिहार पढ़निहार लोगन के भोजपुरी के अलग-अलग इलाका में चले वाला अलग-अलग शब्द-रुपन के जानकारी रखला से लिखे-बाँचे के कठिनाई के पार करे में कुछ सहूलियत जरूर होई. ई जानत रहला प कि ‘जाइब’ छपरा में ‘जाएब’ हो जाला, कहीं-कहीं ‘जाएम’ आ काशी में ‘जाब’, कि ‘गइलीं’ भा ‘गइनीं’ बलिया में ‘गउईं’ हो जाला – अवरू ना त तुक-ओक मिलावे के कामे त अइबे करी. देवरिया देने कुछ संज्ञा शब्दन के स्वरान्त राखल जाला ह्रस्व एकार लगा के. ‘बापे क बात माने के चाहीं’, माने बाप के बात माने के चाहीं. एहीं एकार के तनी भ दीर्घ क लीं त ‘बापे के बात माने के चाहीं’ माने ‘ बाप की ही बात माननी चाहिए’.\nई कुल्ह जानकारी लिखल-पढ़ल के ओतना कठिन ना रहे दी, बाकिर ई कुल्ह जानकारी लिखले-पढ़ले से होई. आ ई मान के चले के परी कि हिन्दी के साथे हमनी के जतना आगे आ गइल बानी जा ओकरा से पाछा हट के अपना समस्या के सझुराईं जा, अइसन कइला से अझुरहटे जादे होई. हिन्दी के भोजपुरिहा लोग बड़ा खुला मन से बहुत कुछ देले बा आ ओतने खुला मन से ओ लोग के लेबहूँ के पड़ी, गुमाने गुमसइला के जरुरत नइखे. हर तत्सम के फोर-फार के तद्भव बना देला में कवनो बहादुरी नइखे, बलाते ‘ही’ ‘भी’ मत लिखल जाय बाकिर जरुरत परला प इन्हनियो के लिख मारे से बाज मत आवल जाय. एह सिलसिला से एहू बात के जोड़े के चाहीं कि भोजपुरी में लिखा-पढ़ी के कमाये खातिर अरकच-बथुआ-अँउजा-पथार पत लिखाय लागे, लुगरी गँथले केहू बजाज ना बनी. ईहो ना कि आज से छींकबो करब त भोजपुरिए में! जवन भोजपुरिए में सुबहित-सोगहग लिखा सकेला, तवने भोजपुरी में लिखाय, त ओकरा के पढ़हीं के पड़ी, ओकरा के लिखे खातिर लिखनिहार लिखे के कुल्हि कठिनाई पार क लीहें, ओकरा के पढ़े खातिर पढ़निहार पढ़े के कुल्हि कठिनाई के पार क लीहें.\nभोजपुरी-भाषी लोग के एह कुल्हि कठिनाई से पार पावे खातिर ई इयाद राखे के परी कि ऊ लोग दू भाषी ह, आ एह दुभाषीपन के सधले रहे के होई. आज जवन भोजपुरी लिखे-बाँचे के कठिनाई बा तवन एसे ना कि ऊ लोग हिन्दी अपना लेहल, एसे बा कि ऊ लोग भोजपुरी बिसरा देहल. एकरा चलते ऊ लोग ना भोजपुरिए के रहल, ना हिन्दिए के भइल. अब अगर भोजपुरी के इयाद करे के फेरा में ऊ लोग हिन्दी बिसारे लागी त जवनो बा तवनो चल जाई. जरुरी बा कि दूनो चप्पू चले. आ बराबर चले. नाय एक अल्गी मत होखे. कबो एने ओलार, कबो ओने ओलार के हाल मत होखे. संतुलन बनल रही त ईहो मिल जाई, ओने के कठिनाई के काट एने मिल जाई.\nई कुल्हि बात भोजपुरी लिखे-बाँचे के कठिनाई आ काट प बतियावे भूमिका भर. पैंतरा भर रहल हा. असल बात, आ सिलसिलेवार, अभी बाकी बा. बात के बकिए रहला के मोल ह.\nहिन्दी विभाग, श्री बलदेव पी॰जी॰ कालेज, बड़ागाँव, वाराणसी.\n(भोजपुरी पत्रिका पाती से साभार)\n(अँजोरिया पर साल 2007 में प्रकाशित भइल रहुवे.)\nकुछु समसामयिक दोहा\nनीमिया रे करूवाइन


खाली झुनझुन्ना से ना मानी भोजपुरिया लोग | Kharauna(खरौना)\n2Sep2012\tखाली झुनझुन्ना से ना मानी भोजपुरिया लोग\nPosted in Issues & Views\tby Sunny\tभोजपुरी माटी के एगो खूबी बा. एकरा में सबसे कर्मठ आ बुद्धिजीवी पैदा भइले तऽ सबसे बड़ ठगो भइले. बिहार के सारण छपरा में देश के पहिला राष्ट्रपति आ ओह घड़ी के जानल मानल बुद्धिजीवी बाबू राजेन्द्र प्रसाद पैदा भइले तऽ ओहिजे नटवर लालो. बाकिर भोजपुरिया समाज नटवर लाल के आपन आदर्श ना माने. बाकिर इहो धेयान राखे के बा कि ई समाज ठगाये वाला ना हऽ. केहू भोजपुरियन के ठग ना सके. हालांकि ई कोशिश देश के सरकार आ नेता लोग कर रहल बा. बाकिर भोजपुरिया जागल बाड़े, ठगइहें ना. बात एकर सरकारी मान्यते के काहे ना होखे. दोसर भासा जइसन भोजपुरी के झुनझुना से ना बहलावल जा सकेला. भोजपुरी के विकास खाली एकरा के संविधान के अठवां अनुसूची में घुसा देला भर से ना होई. एकरा से तऽ खाली तीन गो फायदा बा. नोट पऽ भोजपुरी में लिखाये लागी, यूपीएससी के परीक्षा भोजपुरियो में दिया सकेला. आ भासा के मान्यता हो जाई. बस. भोजपुरी आ चाहे कवनो भासा के विकास खाती सरकार के कवनो धन आ समर्थन ना मिली. एहीसे मैथिली होखे आ चाहे कवनो अन्य क्षेत्रीय भासा. केन्द्र सरकार सबके मान्यता देके ठग देले बिया. छूंचे मान्यता से का होई हो?\n« एक फ़ोन कॉल\tढेरों सपने लिए »\nOne thought on “खाली झुनझुन्ना से ना मानी भोजपुरिया लोग”\tofficial trailer\tSeptember 18, 2012 at 12:13 PM\tHello, this weekend is fastidious for me, as


गणपति के भक्त हई रिंकू घोष – Anjoria\nभोजपुरी, हिन्दी सिनेमा आ छोटको परदा के चर्चित नायिका रिंकू घोष भगवान गणपति के भक्त हई. रिंकू घोष एह घरी कलर्स के शो ‘मिसेज पम्मी प्यारेलाल’ में लोग के दिल जीतत बाड़ी. उनकर कहना बा कि आजु एहिजा ले चहुँपावे का पीछे भगवान गणेश के आर्शीवादे खास बा.\nपिछला दिने ‘मिसेज पम्मी प्यारेलाल’ के शूटिंग के व्यस्तता का बावजूद ऊ अभिनेत्री राखी सावंत के घरे जा के भगवान गणपति के दर्शन पूजा कइली. ऊ रवि किशन का घरहू गइली आ ओहिजो गणपति के पूजा कइली.\nसुखकर्ता दुखहर्ता भगवान गणेश के भक्त रिंकू बचपने से भगवान गणपति के आपन आराध्य देव मानेली. आ उनुका पूरा उम्मीद बा कि भगवान गणपति का कृपा से ऊ आपन मंजिल जरूर पइहें.


अखबारी पत्रकारिता के भविष्य पर – Anjoria\nअखबारी पत्रकारिता के भविष्य पर\nApril 12, 2011 OmPrakash Singh चौपाल, देश आ समाज, सरोकार 0\nआजु से ७५ साल पहिले आजुवे का तारीख पर हिन्दी के अखबार “हिन्दुस्तान” के शुरुआत भइल रहे आ ६५ साल पहिले रामनवमी का दिने “सन्मार्ग” के. आजु दुनु अखबारन के संपादक अपना अतीत पर नजर डालत भविष्य के कवन राह चुनले बनवले बाड़न एह पर विचार कइल भोजपुरी पत्रकारितो खातिर जरुरी बा. अँजोरिया भोजपुरी में पहिलका वेबसाइट होखला का बावजूद खाली भोजपुरीए के ना सोचे बलुक भोजपुरीए में सोचेला. एह से सोचनी कि देखल जाव एह दुनु अखबार के संपादक लोग का कहत बा.\nसन्मार्ग के संपादक हरिराम पाण्डेय अपना लेख में लिखले बाड़न कि, “सन्मार्ग तब शुरु भइल रहे जब समाज आंदोलन के उत्कर्ष पर रहे आ लक्ष्य रहे देश के आजादी. “सन्मार्ग” के शुरुआत करे वाला मनीषियन के चिंता रहे के अपना चिंतन, कर्म आ व्यवस्था के ओही राष्ट्रीय मर्यादा से जोड़ल जवन दू सौ साल के अंगरेजी शासन में भ्रष्ट आ दूषित हो गइल रहे. कोशिश रहे ओह मनाहियन के खतम कइल जवन दू सौ साल से हमनी के राह रोक दिहले रहे. बाकिर आजादी का बाद हमनी के आध्यात्मिक अवस्था आ व्यावहारिक कार्यप्रणाली के देश के लोकतांत्रिक संस्था, व्यवस्था आ शिक्षा प्रणाली चौपट कर के रख दिहलसि. ई अपना आप में एगो भयावह दुर्घटना रहल. आजु हमनी का सोझा चुनौती बा कि एह दुर्घटना से देश में फइलल निराशा के विश्लेषण करीं जा. सवाल उठत बा कि का एगो भारतीय का रूप में हमनी के भीतर देश से कवनो लगाव बाचल बा ? कतनो सोचला पर एके जबाब मिलत बा, ना ! काहे कि हमनी का आजु ले हिम्मत ना जुटा पवली जा कि पश्चिमी बौद्धिक दासता से मुक्त हो के सोच समझ के आपन औजार बना सकीं जा. आजु देश का प्रति लगाव खतम हो गइल बा आ ओह कमी के ढके खातिर हमनी का आत्म प्रदर्शन आ आडम्बर के रास्ता अपना लिहले बानी जा.” आगा लिखले बाड़न कि, “दुनिया में भारते एगो अइसन देश बा जहवाँ राष्ट्रीय अस्मिता दोसरा के विनाश से ना बलुक अपने सभ्यता के विविध चरित्र से बनल बा. “सन्मार्ग” के शुरुआत करे वाला मनीषियन के कहना रहे “नमोऽस्तु रामाय सलक्ष्मणाय देव्यै च तस्यै जनकात्मजायै नमोऽस्तुरुद्रेंद्रयमानिलेभ्यो नमोऽस्तुचंद्रार्कमरुद्गणेभ्य:” ई मंत्र केहु के गोहार लगावे खातिर ना रहे बलुक अपना लक्ष्य के पावे खातिर अकेलही निकल पड़े के आह्वान रहे. ओह लोग खातिर लक्ष्य एगो साधन मात्र रहे साध्य ना. साधन मिलला का बाद साध्य त अपने से सध जाई.”\nदोसर लेख “हिन्दुस्तान” अखबार के संपादक लिखले बाड़न. “हिन्दुस्तान” अखबारो के आजु पचहतरवाँ सालगिरह रहुवे आ आजु से ई अखबार आपन कलेवर बदलि के नया रुप में सामने आइल बा. “हिन्दुस्तान” के संपादक शशिशेखर लिखले बाड़न कि, “आजु के हिन्दुस्तानी समाज में ई दौर छटपटाहट के बा. १२१ करोड़ के बड़हन आबादी वाला एह देश के लागे लागल बा कि हमनी के व्यवस्था बंद दरवाजा आ खिड़िकियन वाला ओह पुरनका हवेली जइसन हो गइल बा जवन अपना अतीत का बासी अन्हार में कैद बिया.” बाकिर उनुका मन में ई सवालो बा कि, “एगो मीडिया संस्थान के मुट्ठी भर लोग ई कइसे तय कर सकेला कि अतना बड़हन पाठक वर्ग के चाहीं का ? ओकर जरुरत का बा ? ओकर आकांक्षा कवना तरफ देखत बा आ ओकरा हमनी से उमीद का बा ?” ऊ लिखले बाड़न कि, “सत्ता के चौहद्दी पर कब्जा जमवले लोग जतना दोषी बा ओतने दोषी बा आम आदमी पर बरीसन से थोपल असहायता के भाव जवन तरक्की के राह के रोड़ा बन गइल बा. ई समय अइसन गंभीर आत्ममंथन के बा जब खाली राजे करे वाला लोग ना, बलुक एह देश के जिम्मेदार अवामो सोचो कि एह काल जर्जर सिस्टम के काया कल्प में सक्रिय भूमिका कइसे अदा करे.”\nएह दुनु अखबार के संपादकन के बाति मीडिया से जुड़ल हर आदमी संस्थान के राह देखावे वाली बा. एह पर मनन करे के आ ओह मनन का बाद आपन एगो राह निकाले के पड़ी. अँजोरिया आ भोजपुरी पत्रकारिता के त अबही बचपनो नइखे शुरु हो पावल. बाकिर बजुर्गन के अंगुरी पकड़ि के इहो लड़िका धीरे धीरे सयान होखी. आजु अँजोरिया एह दुनु अखबारन के सफलता के शुभकामना करत बिया.\nअब भोजपुरी के ओकर हक मिल जाये के चाहीं.\nसंजय पान्डेय के सिल्वर जुबिली


टटका खबर (शनिचर, 19 सितंबर 2015) – टटका खबर\nबिहार विधानसभा चुनाव में जदयू-राजद-कांग्रेस महागठबंधन के कवन गोल कवान सीट से चुनाव लड़ी एकर फैसला शनिचर का दिने हो गइल आ एकरा साथही बगावत के आवाज उठल शुरु हो गइल. काहे कि जदयू के सीटिंग विधायक वाला कुछ सीट राजद का बखरा में पड़ गइल बा. पहिले के बँटवारा में छोड़ल तीन गो सीटो तीनो गोल एकहएक सीट ले के बाँट लिहले बा. अब कांग्रेस 41 गो पर आ राजद जदयू 101-101 सीट पर चुनाव लड़ी.\nबिहार विधानसभा चुनाव खातिर समाजवादी पार्टी, राष्ट्रवादी कांग्रेस पार्टी अउर जन अधिकार मोर्चा समेत छह गो दल मिल के एगो तिसरका मोर्चा बनवले बाड़न. एह मोर्चा के नाम समाजवादी सेकुलर फ्रंट राखल बा. एकर नेतृत्व एनसीपी सांसद अउर महासचिव तारिक अनवर करीहें.\nजी टीवी के कइल सर्वे में भाजपा वाला राजग के बिहार में 140 सीट मिले के उमेद बतावल गइल बा. महागठबन्हन के महज 70 गो सीट जीत के तोस धरे के पड़ी.\nबिहार विधानसभा चुनाव खातिर शनिचर का दिने भाजपा आपन दुसरका लिस्ट जारी क दिहलसि जवना में 99 गो नाम शामिल कइल गइल बा.\nवाराणसी में शनिचर का दिने लोलार्क छठ के पर्व श्रद्धा आ आस्था का साथे मनावल गइल. भदैनी के पौराणिक लोलार्क कुण्ड मे देश भर से आइल श्रद्धालु डुबकी लगवलें.\nकांग्रेस उपाध्यक्ष राहुल गांधी शनिचर का दिने पश्चिमी चम्पारण जिला के रामनगर से चुनाव प्रचार क के शुरूआत कइलन बाकिर एह रैली में ना त लालू अइलन ना नीतीश कुमार.\nबिहार में डेंगू के नया नया मरीज रोजे मिलत बाड़ें आ अब ले 284 लोग डेंगू से पीड़ित हो गइल बाड़ें.\nरेल मंत्रालय ई-टिकट आरक्षण के समय पन्द्रह मिनट अउर बढ़ा दिहले बावे. पहिले रात के साढ़े एगारह बजे ले आरक्षण करावल जा सकत रहुवे जवन बढ़ा के अब पौने बारह बजे रात ले कर दीहल गइल बा.\nपटेल आरक्षण खातिर आंदोलन चलावत हार्दिक पटेल के शनिचर रात सूरत में गिरफ्तार कर लीहल गइल आ साथही पूरा गुजरात में मोबाइल इंटरनेट सेवा रोक दीहल गइल बा. हार्दिक पटेलो अनेरियापंथी का राह पर चल निकलल बाड़ें जइसे केजरीवाल निकलल रहलन आ आजुओ बरकरार बाड़न. शायद हार्दिको पटेल के लागत बा कि उहो बड़का नेता बन जइहें देश भलही चूल्हेभाँड़ में चल जाव.\nफारुक अब्दुल्ला शनिचर का दिने रॉ के प्रमुख रहल एएस दुलत का साथे ‘ए कन्वर्सेशन ऑन जम्मू एंड कश्मीर’ विषय पर आधारित एगो कार्यक्रम में बोलत कहलन कि काश्मीर मुद्दा सझुरावे खातिर दुनू देश के बतियावहीं के राह सही रही आ इहो साँच बा कि कश्मीर कबो पाकिस्तान का हाथे ना लाग पाई. एह खातिर एटमी वार के धमकी दिहला से कुछऊ नइखे होखे वाला.\nअतवार का दिने पीएम मोदी के मन के बात के प्रसारण पहिले से तय कार्यक्रम का हिसाब से होखी आ एकरा के आकाशवाणी आ दूरदर्शन के सगरी चैनल जारी करीहें. कांग्रेस एह पर आपन फेरू विरोध जतवले बिया.\nलिएंडर पेस आ रोहन बोपन्ना के जोड़ी शनिचर का दिने दिल्ली लॉन टेनिस संघ का मैदान पर खेलत पुरूष युगल में राडेक स्टेपनेक आ एडम पावलासेक के जोड़ी से हार गइलन आ भारत एह टूर्नामेंट से बाहर हो गइल.\nअजय जयराम कोरियाई ओपन सुपर सीरिज बैडमिंटन टूर्नामेंट के फाइनल में पहुंच गइल बाड़े. जयराम शनिचर का दिने सेमीफाइनल में चीनी ताइपै के छाउ तियेन चेन के हरा के फाइनल में आइल बाड़ें. अब फाइनल में जयराम के मुकाबला चीन के चेन लोंग से होखी.\nमिस्र के राष्ट्रपति अब्देल फतह अल सीसी शनिचर का दिने ओहिजा के नयका सरकार के किरिया धरवलन. एक हप्ता पहिले इब्राहिम माहलाब के नेतृत्व वाली पिछली सरकार भठियरपन के आरोपन का चलते आपन इस्तीफा दे दिहले रहुवे.\nशनिचर का दिने सऊदी अरब के जिज़ान क्षेत्र में समताह जनरल अस्पताल के नियरा यमन का ओर से भइल हमला में एगो भारतीय नागरिक के मौत हो गइल आ दू जने घवाहिल हो गइलें. मरे वाला नागरिक केरल के रहुवे आ घवाहिल नागरिकन में से एगो बिहार के आ दुसरका केरल के हउवे.


पवन सिंह, नन्दू निकम्मा, सीमा सिंह, आयटम गर्ल, पाखी हेगडे, बिहारी अस्मिता सम्मान, प्रवेश लाल यादव, बुलन्दी, विजय लाल यादव – Anjoria\nJanuary 7, 2011 Editor मनोरंजन 0\nपूरा साल चलल पवन सिंह के जादू\nपिछला साल २०१० में पूरा साल भोजपुरी लोकगायक आ सुपर स्टार पवन सिंह के जादू चलल. उनकर सबले बड़ ब्लाक बस्टर फिल्म रहल “देवरा बरा सतावेला” जवन पूरा देश में एतिहासिक व्यवसाय कइलसि. “भईया के साली ओढ़निया वाली” सबले बड़ ओपनिंग लिहलसि आ पहिलके हफ्ता में ३३ लाख नेट कलेक्शन बिटोरलसि. पवन सिंह के “सईंया का साथ मड़ईया में” साल के बड़हन हिट फिल्मन में शामिल रहे. उनकर बाकियो सब फिलिम पइसा वसूल साबित भइली सँ, दर्शकनो खातिर आ निर्मातो खातिर. एकरा अलावे टीवीओ पर पवन सिंह के जलवा देखे के मिलल आ उनकर आडियो रिलिजो खूब धूम मचवली सँ.\nनन्दू निकम्मा के शूटिंग पूरा भइल\nजी.जी.एम पिक्चर्स आ जी.जे.फिल्म इन्टरनेशनल का बैनर में राकेश गुप्ता आ अनिता देवी के प्रस्तुति “नन्दू निकम्मा” के शूटिंग पिछला दिने राजगीर में पूरा हो गइल. आठ गो गाना वाली एह फिल्म के निर्माण प्रभात रंजन आ पिंटु कुमार आ निर्देशन ब्रजभूषण कइले बाड़न. अगिला होली का बेरा रिलीज होखे वाली एह फिल्म का कलाकारन में प्रतिभा पाण्डेय, बीरेन्द्र कुमार, राकेश गुप्ता, विजय खरे, ऋतिकाम सुमंती बनर्जी, रूपा सिंह, पिंकू श्रीवास्तव, आ अरुण सिंह वगैरह शामिल बाड़े.\nसीमा में रह के सिनेमा में यकीन करेली सीमा\nभोजपुरी सिनेमा के दिलकश अदाकारा आयटम गर्ल सीमा सिंह खातिर सिनेमा के मतलब बस मनोरंजने ना बलुक सामाजिक सरोकारो होला. इलाहाबाद के रहे वाली सीमा सिंह के कहना ह कि सही मायने में आजादी के मतलब होला सामाजिक सरोकारन से जुड़ल रहल. कहेली कि सीमा में रह के सिनेमा करे में यकीन राखेली ऊ आ साथही अभिव्यक्ति के आजादीओ में उनकर भरोसा बा. सीमा सिंह नायिका बनला से बेसी आयटम गर्ल बनला पर ध्यान देली काहे कि जबले नायिका का रुप में एगो फिल्म करीहें तबले आयटम गर्ल का रुप में अठारह गो पूरा हो जाई. अपना के आयटम गर्ल का रुप में जमा लिहला का बाद सीमा सिंह नायिका बने के जोखिम लेबे के तइयार नइखी.कहेली कि आयटमे से पहिचान बनल आ आयटमे गर्ल बन के संतुष्ट बाड़ी. सुनील बुबना के फिल्म “कहाँ जइब राजा नजरिया लड़ा के” राजपूत खानदान से आवेवाली सीमा सिंह के पहिलका फिल्म रहे. पिताजी के ना चहला का बावजूद महतारी के सपोर्ट से ऊ फिल्मन में आ गइली. श्रीदेवी के आपन आदर्श माने वाली सीमा के तमन्ना बा कि महेश भट्ट निर्देशित फिल्म में काम करे के मौका मिलो.\nबतावत चली कि पिछला दिने भोजपुरी सिनेमा के बिजुरिया कहलाये वाली सीमा सिंह एकही दिन में दूगो फिल्म के आयटम सांग शूट करा के एगो नया रिकार्ड बना दिहली. एहमें “रंगबाज राजा” के आयटम सांग मुंबई के मड आयलैन्ड में आ “दिलजले” के शूटिंग गोरेगाँव के फिल्म सिटी स्टूडियो में भइल.\nबिहारी अस्मिता सम्मान से नवाजल गइली पाखी हेगडे\nबिहारियन के धड़कन आ भोजपुरी सिनेमा के मशहूर अदाकारा पाखी हेगडे के पिछला दिने पटना में आयोजित समारोह में बिहार के कला संस्कृति आ युवा मामिला के मंत्री डा॰ सुखदा पाण्डेय के हाथे बिहारी अस्मिता के सम्मान से नवाजल गइल. बिहारी अस्मिता पुरस्कार ओह गैर बिहारियन के दिहल जाला जे बिहार का बाहर के होखला का बावजूद बिहार के परचम फहरावे में आपन योगदान देबेलें. एह समारोह में पाखी का अलावे कई गो उद्योगपतियन, समाजसेवियन, आ प्रवासियनो के सम्मानित कइल गइल. पिछला चार साल से भोजपुरी सिनेमा में सक्रिय पाखी सम्मानित होखला का बाद कहली कि ई सम्मान उनका के आपन बढ़त जिम्मेदारी के अहसास करावऽता.\n(स्रोत – प्रशांत-निशान्त)\nप्रवेश लाल सर्वश्रेष्ठ नवोदित अभिनेता\nपिछला साल भोजपुरी सिनेमा के अब तक के सबसे बड़ सर्वे का बाद प्रवेश लाल यादव जूनियर निरहुआ के साल के सर्वश्रेष्ठ नवोदित अभिनेता चुनल गइल. ई सर्वे दि संडे इंडियन आ आईसीएमआर करवले रहे जवना में ५३ फीसदी लोग प्रवेश के सर्वश्रेष्ठ नवोदित अभिनेता मानल. दू नंबर पर २३ फीसदी मत का साथ रहलें आकाश सुलभ. प्रवेश के खासियत रहल कि पूरा सर्वे में अकेले उहे रहलन जिनका के पचास फीसदी से बेसी मत मिलल. पिछला साल प्रवेश के तीन गो फिल्म “करण अर्जुन, तू ही मोर बालमा, दिल” बाक्स आफिस पर सफल रहली सँ आ उनका अभिनय के सभे प्रशंसा कइल.\nबुलन्दी के शूटिंग पूरा हो गइल\nसॉस सिने विजन का बैनर में निर्माता निखिल नन्दा आ रमन कुमार के भोजपुरी फिल्म “बुलन्दी” के शूटिंग पूरा हो गइल. एक्शन, कॉमेडी, आ फेमिली ड्रामा से भरल एह फिल्म में तीन भाईयन के आपसी प्यार, त्याग, आ विश्वास के देखावल गइल बा. कथा संवाद आ निर्देशन अशोक त्रिपाठी अत्री के ह, संगीत के रत्नेश के, छायांकन जगवीर हुंडा के, नृत्य निर्देशन कानू मुखर्जी के, फाइट मंगल फौजी के, आ कला राजीव कुमार के बा. गीतकार हउवें राजेश मिश्रा, मुन्ना दूबेम अशोक आ सिन्हा. फिल्म के मुख्य कलाकारन में बिरहा सम्राट विजय लाल यादव, दीपक दूबे, मनोज द्विवेदी, गोपाल राय, संजय पांडे, राखी त्रिपाठी, प्रिया शर्मा, वर्षा तिवारी, बालेश्वर, धर्मेन्द्र सिंह, श्रद्धा नवल, जे के सिंह, जेपी सिंह, ललन सिंह, संतोष श्रीवास्तव, सपना, आ सीमा सिंह शामिल बाड़े.


टटका खबर (अतवार,4अक्टूबर 2015) – टटका खबर\nदिल्ली से सटले दादरी इलाका के बिसाडा गांव में मराइल मुसलमान आदमी के परिवार के अब यूपी सरकार बीस लाख रुपिया के आर्थिक सहायता देबे के एलान कइले बिया. सरकार के मरजी जेकरा के जतना चाहे ओतना सहायता दे देव बाकिर एकर कवनो एगो नियम आ तरीका होखे के चाहीं आ हर समुदाय के आदमी ला एके बराबर सहायता मिले के चाहीं. बाकिर एह देश में सभका खातिर एक नियम एक पैमाना शायद संभव नइखे. अगर कवनो हिन्दू के मार दीहल जाव त ना त मीडिया बवाल करे ले ना प्रशासने ओकरा के तवज्जो देला. आर्थिक सहायता त दूर के बात बा.\nबिसाडा गाँव के लोग एह मामिला के एतना तवज्जो दिहला से नाराज होके नेतवन आ मीडिया के घुसे के विरोध करे लागल बाड़ें. लोग के कहना बा कि जानबूझ के एह बारे में गलत बयानबाजी कइल जात बा नेता लोग आपन राजनीतिक रोटी सेट करे में लागल बा.\nपूर्वोत्तर रेलवे के फर्रूखाबाद टीसन का पार्सल घर का नियरा मिलल टाइम बम के बम निरोधक दस्ता बेकाम कर दिहलसि. शुक का सबेरे एह बम का बारे में रेल पुलिस के जानकारी मिलल रहुवे. पुलिस के कहना बा कि दू गो बम एके साथ बान्हल रहुवे आ संजोगे कहीं कि टाइमर तकनीक के खराबी का चलते धमाका ना भइल.\nशनिचर देर रात चंदौली जिला के असवरिया गांव का सोझा एगो टीवी पत्रकार हेमंत सिंह यादव के गोली मार के हत्या कर दीहल गइल. हत्या के कारण अबहीं पता नइखे चलल.\nदादरी कांड में आपन राजनीतिक रोटी सेंके चहुंपल अरविन्द केजरीवाल के गांव में ना घुसे दीहल लोग.\nराजद अध्यक्ष लालू प्रसाद यादव के बेटा तेजस्वी यादव मैट्रिको पास ना कर सकलें बाकिर उनुका लगे करोड़ो के संपति बा आ पिछला साल उनुकर आमदनी पाँच लाख से अधिका के रहुवे. तेजस्वी राघोपुर सीट से परचा दाखिल करत ई जानकारी दिहले बाड़न.\nराजद नेता लालू कहलन कि हिन्दुओ लोग गाय के मांस खाला त भाजपा नेता गिरिराज सिंह बात वापस लेबे के कहलन ना त उनका घर का सोझा आन्दोलन करे के धमकी दिहलन.\nभागलपुर में चुनाव प्रचार करे चहुंपल सोनिया गांधी बड़हन बात बतवली. कहली कि बिहार के चुनाव देश के राजनीतिक दिशा दशा तय करी.\nबीबीसी के वेबसाइट पर छपल एगो खबर में बतावल गइल बा कि मौजूदा विधानसभा चुनाव में अब एनडीए के पलड़ा भारी लागत बा काहें कि कवनो मुद्दा ओकरा खिलाफ जाए वाला नइखे जबकि महागठबन्हन के खिलाफ अनेके मुद्दा सामने आ गइल बा. लालू प्रसाद यादव समुदाय पर अतना जोर लगा दिहले बाड़न कि दोसर जातिवालन के अबहिएं से अनेसा होखे लागल बा कि पिछला लालू राज के हालात लवटे वाला बावे.\nबिहार के समस्तीपुर अस्पताल के प्रसव कक्ष में घुस के एगो आवारा कुत्ता एगो नवजात बच्चा के ले के भाग गइल आ बाद में ओह बच्चा के नोचल खसोटल लाश अस्पताल के एगो गाड़ी का नीचे से मिलल.\nपटना पुलिस के फोन क के जंक्शन आ सार्वजनिक जगहन पर बम धमाका करे के धमकी देबे वाला तीन गो मोबाईल नंबर वालन के तलाश में पुलिस लागल बिया. एगो नंबर के पता लाग गइल बा बाकिर बाकी दू गो के थाह नइखे लागत.\nमल्लाह नेता मुकेश सहनी लालू-नीतीश पर अतिपिछड़ा समाज के अनदेखी के आरोप लगावत भाजपा में शामिल हो गइल बाड़न आ निषाद आ मल्लाह समुदाय के अनुसूचित जाति के दर्जा देबे खातिर आन्दोलन करत बाड़न.\n9 तारीख के पीएम मोदी मखदुमपुर विधानसभा क्षेत्र में जनसभा क के मुख्यमंत्री रहल हिअमो प्रमुख जीतन राम मांझी खातिर प्रचार करीहें.\nबिहार विधानसभा चुनाव में हर उम्मीदवार के चाहे ऊ कवनो गोल से होखे भा बिना गोल वाला रोज के खरचा के हिसाब आयोग के देत रहे के पड़ी. जे लोग रोज रोज के खरचा के हिसाब ना दी ओह लोग का खिलाफ कार्रवाई कइल जाई.\nसारण जिला के जनता बाजार  इलाका के पंडितपुर गांव अपना ममहर आइल सिवान जिला के भगवानपुर इलाका के ठीकहा गाँव के एगो छह बरीस के लड़िका के मौत शुक का रात साँप के कटला से हो गइल.\nसारण जिला के मढ़ौरा नगर पंचायत के मुख्य पार्षद सुनीता देवी के खिलाफ अविश्वास प्रस्ताव शनिचर का दिने विशेष बइठक में पारित हो गइल आ उनुका से पट छीना गइल.\nसारण जिला के एकमा पुलिस मदनपुरा गांव से बरीसन से फरार वारंंटी टुनटुन राम के गिरफ्तार क लिहले बिया.\nगोपालगंज जिला में महावीरी अखाड़ा, दुर्गापूजा आ मोहर्रम लेके परशुराम बाजार पर शांति समिति के बइठक क के एह मौकन पर शांति बनवले राखे पर विचार कइल गइल. तय भइल कि महावीरी अखाड़ा में डीजे आ आर्केस्ट्रा पर पूरा पाबंदी राखल जाई.\nगोपालगंज जिला के बरौली इलाका के देवीगंज गाँव के एगो औरत के जहर खिया के मुआ देबे के आरोप ओकर नइहर वाला ससुराल वालन पर लगवले बाड़े. शिकायत मिलला का बाद पुलिस लाश के कब्जा में ले लिहलसि बाकिर ससुराल वाले फरार हो गइलें.\nबेतिया टीसन से पुलिस एगो गुप्त सूचना का आधार पर गुटखा के एगो बड़हन खेप पकड़ लिहलसि. गुटखा टीसन के एगो कमरा में लुका के राखल रहुवे आ एह बोरन में करीब सवा लाख गुटखा के सैचेट रहुवे. खेप गोरखपुर से आइल रहुवे.\nबेतिया के बलथर थाना से सटले बलथर चौक सूचना केंद्र से शुक के रात में शटर के ताला काट के चोर आठ गो लैपटाप आ दू गो डेस्कटाप समेत बहुते सामान चोरा ले गइलें. शनिचर का दिने जानकारी भइला पर थाना में केस लिखवावल गइल.\nबिहार विधानसभा चुनाव में धन के गलत इस्तेमाल रोके खातिर होखत छापामारी आ तलाशी में अबहीं ले करीब चौदह करोड़ के नकदी जब्त कइल गइल बा जवना पिछला लोकसभा का दौरान जब्त कइल धन के दुगुना बा. एकरा अलावे विदेशी करेंसी आ जाली नोटो खूबे बरामद भइल बा.\nदेश भर में टोल हटावे खातिर चलत ट्रक हड़ताल आजु चउथो दिने जारी बा.\nजर्मनी की चांसलर एंगेला मर्केल आज रात नई दिल्ली चहुँपे वाला बाड़ी. उनका साथे कई एक मंत्री आ बिजनेस प्रतिनिधिओ आवे वाला बाड़े. एहिजा ऊ पीएम मोदी संगे शिखर बइठक करीहें आ दुनू देश का बीच अनेके समझौता पर दस्तखत होखे वाला बा.\nकाल्हु शनिचर के रात केन्द्रीय वित्त मंत्री अरूण जेटली दस दिन के अमरीका यात्रा खातिर रवाना हो गइलें. एह यात्रा में ऊ विश्वबैंक आ अंतर्राष्ट्रीय मुद्रा कोष के सालाना बइठकन के संबोधित करीहें. बाद में ऊ पेरू जइहें. कोलंबिया विश्वविद्यालय में व्याख्यानो देबे के कार्यक्रम तय बा जेटली के.\nइंडियन फुटबॉल सुपरलीग प्रतियोगिता के शुरुआती मैच में काल्हु मौजूदा चैंपियन एटलेटिको डि-कोलकाता3बनाम2गोल से चेन्नईयन फुटबॉल क्लब के हरा दिहलसि.\nफ्रांस से 36 गो राफेल लड़ाकू विमान खरीदे के सौदा एही साल हो जाए के उमेद जतवलन वायुसेना चीफ मार्शल अरुप राहा.\nशशांक मनोहर के बीसीसीआई अध्यक्ष बनल तय मान लीं. काल्हु मुंबई में होखे जात बा विशेष बइठक. दोसर केहू उमेदवारे नइखे.\nTags: News in Bhojpuri, खबर भोजपुरी में, गाय के मांस, टटका खबर, बिहार विधान सभा चुनाव, बीफ, लालू प्रसाद यादव